Ajaran sesat: Jakim, Jabatan Agama Islam negeri bekerjasama ambil tindakan

PUTRAJAYA, 4 Februari - Isu ajaran sesat yang menyeleweng akidah umat Islam di Malaysia, sentiasa dipandang serius oleh kerajaan.Menteri di Jabatan Perdana Menteri (Hal Ehwal Agama), Idris Ahmad berkata Jabatan Kemajuan Islam Malaysia (Jakim) sentiasa bekerjasama dengan Jabatan Agama Islam negeri untuk mengambil tindakan terhadap aktiviti berkaitan penyelewengan akidah. "Kalau ini berlaku di negeri, Insya-Allah Jakim akan menghubungi pihak agama negeri untuk mengambil tindakan. Contoh kes Perjalanan Mimpi Yang Terakhir berlaku dan minta Jabatan Agama Islam Selangor (Jais) bertindak."Kes bomoh di Perak, pihak berkuasa agama negeri memang bekerjasama baik dengan Jakim. Sekiranya ada laporan di media sosia, kita akan maklumkan kepada Suruhanjaya Komunikasi dan Multimedia Malaysia (MCMC)," katanya ketika diminta mengulas mengenai penyebaran ajaran 'mimpi' lelaki Pakistan oleh Gerakan Akhir Zaman (Gaza) di negara ini.Idris ditemui pada majlis pelancaran Bulan Solat Peringkat Kebangsaan 2022 di Kompleks Islam, di sini.Media sebelum ini melaporkan kumpulan Gaza itu mengajak orang ramai mempercayai seorang lelaki dari Pakistan, Muhammad Qasim Abdul Karim yang mendakwa hanya mengikut kehendak ALLAH SWT di dalam mimpinya.


Forum khas ketengah pencapaian PEMUDAH bersempena sambutan ulang tahun ke-15

KUALA LUMPUR, 4 Februari - Pasukan Petugas Khas Pemudah Cara Perniagaan (PEMUDAH) akan menganjurkan forum bersempena sambutan ulang tahunnya ke-15 Isnin ini. Ketua Pengarah Perbadanan Produktiviti Malaysia (MPC), Datuk Abdul Latif Abu Seman dalam kenyataan memaklumkan, forum berkenaan akan mengetengah peranan dan sumbangan PEMUDAH sepanjang 15 tahun.PEMUDAH merupakan inisiatif kerjasama awam-swasta bagi meningkatkan ekosistem kawal selia perniagaan dengan mengurangkan beban kawal selia yang tidak diperlukan dalam perniagaan.Sejak 2007, PEMUDAH telah memperkukuh peranannya untuk menambah baik kemudahan menjalankan perniagaan, merangsang pertumbuhan produktiviti dan meningkatkan daya saing global Malaysia.


Lelaki maut terjun dari tingkat 12 pangsapuri selepas tikam isteri

GEORGE TOWN, 4 Februari - Seorang lelaki yang disyaki menikam isterinya dengan pisau, maut setelah terjun dari tingkat 12 sebuh pangsapuri di Pulau Pinang.Mayatnya ditemukan orang ramai di tingkat bawah Pangsapuri Paya Terubong dekat Air Itam. Pemangku Ketua Polis Daerah Timur Laut, Superintenden V. Saravanan berkata pihak polis menerima laporan daripada ibu mangsa yang memaklumkan pintu rumah anak perempuannya berkunci dari dalam.Cubaan menghubungi wanita berusia 46 tahun itu menerusi telefon juga gagal.Susulan itu, polis bergegas ke lokasi kejadian sebelum mendapati mangsa di atas katil dalam keadaan berlumuran darah. Hasil pemeriksaan mendapati terdapat 2 kesan tikaman di leher dan paha mangsa. "Kita menemukan mayat lelaki berusia 54 tahun dalam keadaan terbaring dan mayatnya dihantar ke hospital untuk bedah siasat."Punca bunuh ini kita syakilah ada perselisihan faham pergaduhan antara isteri dengan suami dan suami dah terjun daripada bangunan. Kemungkinan suami dia tikam dia lepas tu terus terjun dari bangunan," kata Superintenden V. Saravanan di sini. Mangsa dan suspek merupakan pekerja kilang di Bayan Lepas.  Mayat mangsa dibawa ke Hospital Pulau Pinang untuk bedah siasat.


Tiada petunjuk pencerobohan bersenjata di Lahad Datu - Polis Sabah

KOTA KINABALU, 4 Februari - Tiada sebarang petunjuk ditemukan berhubung dakwaan sekumpulan lelaki warga asing berpakaian celoreng dan bersenjata, menyusup masuk ke Lahad Datu, pada 28 Januari lalu.Ini disahkan Pesuruhjaya Polis Sabah, Datuk Idris Abdullah.Katanya pihak Ibu Pejabat Polis Kontinjen Sabah bersama Kawalan Keselamatan Khas Pantai Timur Sabah (ESSCom) telah menjalankan tindakan dari sudut risikan dan penyiasatan berkaitan perkara itu. "Walaubagaimanapun, pihak polis dan lain-lain pasukan keselamatan sentiasa memberikan perhatian tentang keselamatan di pantai timur Sabah dan Sabah keseluruhannya ketika ini daripada ancaman luar," katanya dalam satu kenyataan di sini hari ini.Idris dalam pada itu turut menasihatkan orang ramai agar tidak bimbang mengenai tahap keselamatan di negeri Sabah.Semalam media melaporkan, seorang lelaki mendakwa melihat lebih 10 individu mencurigakan berpakaian celoreng serta bersenjata masuk ke Sabah melalui perairan Long Patau, Tambisan, minggu lalu.Lelaki terbabit turut mendakwa semua individu itu adalah warga Filipina berdasarkan perbualan mereka dalam bahasa Tausug, iaitu bahasa pertuturan di wilayah Sulu.Laporan media asing pada Disember tahun lalu menyebut, tentera Sulu merancang menyerang Sabah pada Februari 2022, susulan pertemuan 19 Datuk Bandar di selatan Filipina yang mengadakan mesyuarat secara rahsia.Menerusi mesyuarat yang diaturkan oleh pegawai kanan kerajaan tempatan itu, 11 daripadanya bersetuju merekrut 600 Tentera Diraja Sulu bagi merealisasikan hasrat tersebut.Tentera Sulu dilaporkan turut merancang untuk menghantar 200 pengintip menyusup ke beberapa kawasan di Sabah.Timbalan Ketua Polis Negara ketika itu, Datuk Seri Mazlan Lazim bagaimanapun memaklumkan, pertemuan yang dihadiri 19 Datuk Bandar dari Kepulauan Sulu itu bukan bagi tujuan merancang melancarkan serangan terhadap Sabah seperti yang dilaporkan media antarabangsa.Pertemuan tersebut lebih kepada perbincangan mengenai hal-hal ekonomi dan keselamatan setempat. Walaupun dakwaan itu tidak benar, pihaknya sentiasa bersiap siaga bagi menghadapi sebarang kemungkinan.Semalam Timbalan Ketua Polis Negara yang baharu, Datuk Razarudin Husain mengumumkan, Pasukan Unit Tindakhas (UTK) yang ditempatkan di pantai timur Sabah akan menjadi pasukan respons pertama untuk bertindak balas sekiranya terdapat ancaman besar.


Kes harian COVID-19 cecah paras tertinggi dalam tempoh lebih 3 bulan

PUTRAJAYA, 4 Februari - Jumlah kes jangkitan baharu COVID-19 di Malaysia melepasi paras 7,000 dengan 7,234 kes baharu dicatatkan hari ini berbanding 5,720 kes semalam.Ia merupakn jumlah kes harian tertinggi direkodkan sejak 16 Oktober 2021 iaitu 7,509 kes.Ketua Pengarah Kesihatan, Tan Sri Dr Noor Hisham Abdullah berkata jumlah kumulatif kini meningkat kepada 2.895 juta kes.Jelasnya, Kementerian Kesihatan hanya akan mengeluarkan pecahan kes baharu mengikut negeri melalui portal CovidNow esok.Golongan yang belum divaksinasi dinasihatkan agar segera mendaftar dan mendapatkan vaksin kerana mereka berada dalam kumpulan paling berisiko mendapat jangkitan COVID-19.KKM akan memastikan langkah pencegahan dan kawalan yang sewajarnya dilaksanakan secara berterusan.


Penubuhan GITC bukti kerajaan serius martabatkan TVET

KUALA LUMPUR, 4 Februari - Penubuhan Badan Koordinasi TVET Kerajaan-Industri (GITC) akan memperkukuh usaha melahirkan tenaga kerja berkemahiran yang menepati keperluan industri.Ia sejajar hasrat negara membangunkan aktiviti ekonomi berasaskan pengetahuan dan inovasi, dibantu sumber tenaga mahir.Setiausaha Agung Pertubuhan Kebangsaan Pekerja Berkemahiran, Mohammad Rizan Hassan berpendapat, semua inisiatif yang digariskan dalam Mesyuarat Majlis TVET Negara semalam, menandakan keseriusan kerajaan memartabatkan bidang tersebut.Namun, semua pihak berkepentingan perlu serius merealisasi usaha berkenaan, sekali gus menghakis stigma TVET hanya pendidikan atau kerjaya kelas kedua."Ini termasuk pemahaman kepada kaunselor kerjaya di sekolah tentang kerjaya masa hadapan yang memerlukan lebih ramai teknologis TVET untuk industri dan negara. "Akses kepada kumpulan terpinggir seperti golongan belia NEET iaitu Not In Employment Education Training untuk menyertai TVET perlu diperluas supaya TVET bukan sahaja sebagai pilihan utama tetapi pilihan untuk semua rakyat Malaysia," kata Rizan kepada wartawan di sini.Ketua Penyelidik Universiti Kewangan Islam Global (INCEIF), Prof Madya Dr Baharom Abdul Hamid pula berpandangan, penekanan terhadap TVET akan memastikan bidang teknikal negara kekal mampan dan berdaya saing, seiring Revolusi Industri 4.0."Di kala negara ingin menerima atau menawarkan ataupun ingin menarik pelaburan FDI di dalam bidang-bidang berteknologi tinggi, maka kita perlu memastikan bahawa negara kita menyediakan prasarana, selain daripada infrastruktur yang sesuai."Kita juga harus menyediakan tenaga buruh mahir dalam bidang-bidang seperti robotic, big data analitik, automasi dan sebagainya'" kata Prof Madya Dr Baharom.Tambahnya, pemerkasaan TVET perlu menjadi agenda nasional, sejajar aspirasi menjadi negara berteknologi tinggi menjelang 2030.


SOP sedia ada bagi solat berjemaah diguna pakai untuk solat tarawih

PUTRAJAYA, 4 Februari - Kerajaan tidak bercadang mewujudkan prosedur operasi standard (SOP) khusus bagi pelaksanaan solat tarawih di masjid dan surau pada bulan Ramadan tahun ini, kata Menteri di Jabatan Perdana Menteri (Hal Ehwal Agama), Idris Ahmad.Katanya SOP sedia ada berkaitan pelaksanaan solat berjemaah di masjid dan surau juga terpakai bagi solat sunat tarawih.Jelas beliau, pelaksanaan ibadah masih berjalan mengikut SOP sedia ada sebagaimana ditetapkan Kementerian Kesihatan."Antara SOP tersebut; semua ahli jemaah yang hadir hendaklah membawa sejadah masing-masing sebelum hadir ke masjid, selain jemaah diwajibkan memakai pelitup muka,""Selain itu, pengurusan masjid hendaklah membuat penandaan jarak antara jemaah sekurang-kurangnya satu meter," katanya kepada pemberita selepas pelancaran Bulan Solat Peringkat Kebangsaan 2022 di sini hari ini.Jelas beliau, pelaksanaan ibadah masih berjalan mengikut SOP sedia ada sebagaimana ditetapkan Kementerian Kesihatan.


Sokongan Keluarga Malaysia penting dalam perjuangan melawan kanser

KUALA LUMPUR, 4 Februari - Sokongan Keluarga Malaysia kepada pesakit kanser amat penting untuk mereka terus berjuang melawan penyakit kronik itu, kata Perdana Menteri.Datuk Seri Ismail Sabri Yaakob menerusi hantaran di Facebook berkata beliau percaya, ramai dalam kalangan Keluarga Malaysia mempunyai saudara mara atau rakan yang bertarung dengan kanser.Beliau sendiri mempunyai pegawai yang menghidap kanser.Perdana Menteri juga mahu Keluarga Malaysia mengamalkan budaya pengesanan awal, kerana ia dapat meningkatkan peluang untuk sembuh daripada Kanser. Hari Kanser Sedunia disambut di seluruh dunia pada 4 Februari.Tema tahun ini ialah "Rapatkan Jurang Penjagaan Kanser".


Luruan angin timuran dijangka hingga 9 Februari, berpotensi bawa hujan berterusan - MetMalaysia

PETALING JAYA, 4 Februari - Jabatan Meteorologi Malaysia (MetMalaysia) menjangkakan luruan angin timuran dari barat Pasifik memasuki rantau negara hingga 9 Februari ini.Ia berdasarkan analisa model MET Malaysia 'Weather Research and Forecasting Model' (MET-WRF), 'European Centre for Medium-Range Weather Forecasts' (ECMWF) dan 'Global Forecast System' (GFS).MetMalaysia dalam satu hantaran di Facebook memaklumkan, keadaan ini boleh menyebabkan peningkatan kelembapan yang berpotensi membawa hujan berterusan di timur Sabah serta tengah dan barat Sarawak dalam tempoh 5 hingga 7 Februari 2022. Manakala di negeri-negeri pantai timur Semenanjung pada 6 hingga 9 Februari 2022."Amaran Hujan Berterusan (Waspada) dikeluarkan untuk Sabah berkuat kuasa 5 hingga 6 Februari 2022, manakala Amaran Angin Kencang dan Laut Bergelora (Kategori Kedua) juga dikeluarkan bagi perairan Laut China Selatan dan Laut Sulu berkuat kuasa hingga 8 Februari 2022."Pada masa yang sama cuaca lembap dengan hujan dan ribut petir juga dijangka di negeri-negeri pantai barat Semenanjung pada sebelah petang hingga awal malam," menurut hantaran itu.Orang awam dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat terkini dan sahih.


KPLB peruntukan RM1.5 juta naik taraf dan bangunkan kampung di Labuan

LABUAN, 4 Februari - Sebanyak RM1.5 juta diperuntukkan Kementerian Pembangunan Luar Bandar (KPLB) khusus kepada Labuan untuk menaik taraf dan membangunkan kampung-kampung di pulau berkenaaan Ini termasuklah pembaikan jalan kampung, membaiki rumah dan naik taraf kemudahan sosial .  Menurut Ketua Setiausaha Kementerian Pembangunan Luar Bandar (KPLB), Datuk Ramlan Harun, pihaknya sentiasa terbuka untuk membantu kampung-kampung di Labuan untuk dinaik taraf dan dibangunkan .  Justeru beliau berharap agar Perbadanan Labuan selaku Pihak Berkuasa Tempatan akan segera mengemukakan permohonan rasmi kepada KPLB untuk tujuan penyelarasan agar semua kampung dapat memanfaatkan peruntukan yang bakal diberikan kelak.  "KPLB cuma membantu sebab sebahagian besar di Labuan ini di bawah bidang kuasa Perbadanan Labuan, Cuma di kampung-kampung, kita lihat ada lagi ruang yang kita boleh kami bantu terutamanya di luar daripada kawasan operasi Perbadanan Labuan dan kami akan memberi tumpuan di kawasan tersebut," kata Ramlan kepada Pemberita ketika ditemui selepas melakukan tinjauan keadaan jambatan dan jalan konkrit di kampung sekitar Labuan.  Antaranya, Kampung Patau-Patau 2, Kampung Durian Tunjong, Simpang KPD Kampung Sungai Bedaun dan Jalan Timbalai Kg Sungai Buton.  Turut hadir sepanjang lawatan, Pengerusi Perbadanan Labuan, Datuk Sri Amir Hussien.


Tun Dr Mahathir pulang ke rumah, tetapi masih jalani rawatan pemulihan

KUALA LUMPUR, 4 Februari - Kesihatan bekas Perdana Menteri, Tun Dr Mahathir Mohamad semakin baik dan dibenarkan pulang ke rumah sejak Rabu lalu. Menurut kenyataan daripada pejabatnya, Ahli Parlimen Langkawi itu bagaimanapun perlu kembali semula ke Institut Jantung Negara (IJN) untuk menjalani sesi fisioterapi dan prosedur perubatan lanjut."Tun Dr Mahathir akan terus menjalani rawatan pemulihan dan buat masa ini masih dinasihatkan untuk tidak menerima kunjungan pelawat."Beliau dan isteri Tun Dr Siti Hasmah Mohd Ali turut menyampaikan ucapan terima kasih atas doa, ucapan selamat, kiriman bunga dan kad ucapan daripada orang ramai," menurut kenyataan itu.


YSN bantu pulih kerosakan rumah anggota dan bekas polis akibat banjir hujung tahun lalu

TEMERLOH, 4 Februari - Yayasan Seri Negara (YSN) menubuhkan unit khas bagi pemulihan rumah anggota dan bekas polis yang ditimpa musibah banjir hujung tahun lalu.  Bantuan kewangan RM5,000 disumbangkan kepada setiap penerima yang terpilih untuk membaiki kerosakan rumah seperti pendawaian semula elektrik.  Penaungnya Datuk Seri Mazlan Lazim berkata, inisiatif itu bagi menyantuni pegawai, anggota dan bekas polis yang berada dalam kesempitan selepas banyak harta benda musnah.  Usaha ini turut mendapat kerjasama badan bukan kerajaan (NGO), syarikat korporat seperti Mycoklat, Segastia, Malek Streams Corporation, Restoran Ali Maju Sdn Berhad.  "Kita dalam kajian sekarang dan kita akan fokus juga terhadap rumah yang terkesan yang mana sebab rosak disebabkan oleh banjir. Jadi kita akan lihat perkara tersebut dan sedang mengkaji untuk membantu," kata Mazlan selepas program sumbangan Amal peralatan elektrik dan wang tunai kepada 48 anggota dan pesara polis di Ibu Pejabat Polis Temerloh.  Menerusi program itu, kira- kira 400 orang pegawai dan anggota di Ibu Pejabat Polis Daerah (IPD) Jelebu, Shah Alam, Kajang, Sepang dan Temerloh menerima sumbangan peralatan berupa alat elektrik dan wang tunai. YSN juga akan turun padang secara berperingkat ke IPD lain bagi menyantuni kira-kira 3 ribu anggota dan bekas polis yang terkena banjir.


Kerajaan Negeri Kedah bantu baik pulih rumah yang musnah kebakaran Rabu lalu

SUNGAI PETANI, 4 Februari - Lima buah rumah di Taman Intan Sungai Petani Kedah yang musnah dalam kebakaran pada Rabu lalu, akan di baik pulih.Exco Perumahan, Alam Sekitar, Perpaduan dan Hal Ehwal Masyarakat Cina dan Siam Negeri Kedah Dr Robert Ling Kuii Ee berkata, ketika ini kerja-kerja menilai tahap kerosakan dan kerugian yang dialami sedang dilakukan oleh agensi dan jabatan berkaitan. Penghuni rumah terbabit, kini tinggal sementara di rumah sanak saudara dan menyewa di kawasan berdekatan. Robert turut menzahirkan rasa simpati dan sedih kerana kejadian berlaku pada hari ke-dua masyarakat Tiong Hua menyambut perayaan Tahun Baharu Cina.  "Saya sebagai exco perumahan saya akan bantu untuk baik pulih sikit. Selepas ini saya minta tuan rumah hantar laporan yang sudah ada. Seperti laporan polis bomba, semua perlu hantar kepada Pejabat Daerah. Kita akan sumbangkan apa yang sepatutnya kita boleh boleh tolong dari Kerajaan Negeri lah," kata Robert selepas meninjau dan menyampaikan sumbangan kepada penduduk terlibat kebakaran. Dalam kejadian itu lima rumah buah rumah mengalami kerosakan teruk. Kejadian turut menyebabkan seorang lelaki dan seorang wanita melecur dikepala dan beberapa bahagian anggota badan.Punca dan jumlah sebenar kerugian masih dalam siasatan.


Rancang perjalanan, rujuk Jadual Cadangan Waktu Perjalanan (TTA) - PLUS

KUALA LUMPUR, 4 Februari - PLUS Malaysia Berhad (PLUS) menasihatkan pengguna dari utara dan selatan yang ingin kembali ke Lembah Klang mulai hari ini hingga Ahad supaya mematuhi Jadual Cadangan Waktu Perjalanan (TTA) dan mula memasuki lebuh raya sebelum pukul 9 pagi.Menerusi kenyataan, PLUS memaklumkan berkata jumlah trafik meningkat pada hari kedua sambutan Tahun Baharu Cina apabila Lebuhraya Utara-Selatan menyaksikan lonjakan trafik dari semua negeri.Ia dijangka berulang pada hujung minggu ini, berikutan orang ramai yang mengambil cuti tambahan sempena cuti sekolah akan memulakan perjalanan kembali ke Lembah Klang.“Kami menggesa orang ramai supaya merancang perjalanan pulang yang selamat dengan merujuk kepada TTA dikeluarkan," kata Ketua Pegawai Operasi PLUS Datuk Zakaria Ahmad Zabidi.PLUS membuat persediaan rapi untuk memastikan pelanggan lebuh raya menikmati perjalanan pulang yang selesa dengan menyediakan pasukan PLUSRonda tambahan untuk membantu mereka yang mungkin menghadapi masalah kerosakan kenderaan di lebuh raya.“Pastikan baki kad Touch n Go atau Touch 'n Go e-Wallet (untuk transaksi RFID) anda mencukupi untuk menikmati perjalanan yang selesa di plaza tol dan sentiasa mematuhi SOP pencegahan COVID-19 di R&R serta hentian sebelah," katanya.Dapatkan maklumat dan keadaan trafik terkini melalui platfom media sosial dan aplikasi PLUS.


Gangguan bekalan air di Machang, Pasir Puteh, Kota Bharu mulai esok

KOTA BHARU, 4 Februari- Air Kelantan Sdn Bhd (AKSB) meminta penduduk di Jajahan Machang, Pasir Puteh serta sebahagian Kota Bharu Selatan dan Timur supaya menyimpan bekalan air secukupnya susulan penutupan sementara Loji Rawatan Air (LRA) Merbau Chondong untuk kerja-kerja pembaikan bermula esok, 5 Februari.AKSB dalam kenyataannya hari ini memberitahu penutupan sementara LRA tersebut akan menjejaskan bekalan air melibatkan 32,018 akaun pengguna.“LRA Merbau Chondong akan ditutup sementara bagi melaksanakan kerja-kerja pembaikan pada paip air mentah jenis Glass Reinforced Pipe (GRP) bersaiz diameter 1,100 milimeter (mm) yang bocor di laluan Kampung Belukar, Jalan Kemubu, Machang.“LRA berkenaan membekalkan air ke Jajahan Machang, Pasir Puteh, sebahagian Kota Bharu Selatan dan sebahagian Kota Bharu Timur. Kerja-kerja pembaikan akan bermula esok dan dijangka siap pada 11 Feb, tertakluk kepada keadaan kerja di tapak,” menurut kenyataan itu.Menurut kenyataan itu, langkah awal telah diambil iaitu mengerakkan tambahan lori tangki milik AKSB dari jajahan lain serta menambah lori air kontrak (LAK) sewaan khas di bawah peruntukan Kerajaan Negeri ke Machang.AKSB juga mendapat bantuan tambahan daripada operator air negeri lain seperti dari Terengganu, Pahang, Selangor dan Perak bagi membantu mengagihkan air kepada pengguna serta tangki-tangki statik di kawasan terkesan sepanjang proses pembaikan dijalankan,” menurut kenyataan itu.AKSB memaklumkan sebarang aduan berkaitan bekalan air boleh dibuat menggunakan talian PINTAS 15777 atau aplikasi WhatsApp ke 019-5755777 dan notis makluman gangguan bekalan air bertarikh 31 Januari telah dimuat naik di laman media sosial AKSB untuk makluman awam. -BERNAMA


Kesalahan memandu tanpa lesen di Negeri Sembilan meningkat

SEREMBAN, 4 Februari - "Tiada masa untuk mengambil ujian lesen memandu" antara alasan tidak munasabah yang diberi kebanyakan individu ketika ditahan Jabatan Pengangkutan Jalan (JPJ) Negeri Sembilan, kerana memandu tanpa lesen.Pengarah JPJ Negeri Sembilan Hanif Yusabra Yusuf berkata, berdasarkan statistik tahun lalu sebanyak 12,728 kes bagi kesalahan itu telah direkodkan. Meningkat sebanyak 3,509 kes berbanding tahun sebelumnya iaitu 9,219 kes.Kesalahan tersebut banyak dilakukan oleh penunggang motosikal yang berusia 16 hingga 20 tahun."Kita perlu memastikan bahawa pemandu-pemandu yang menggunakan jalan raya yang layak untuk menggunakan kenderaan apabila mereka memandu. Kita tidak mahu nanti apabila pemandu tidak kompeten ia tidak sahaja membahayakan pemandu tersebut tapi boleh membahayakan penggun jalan raya yang lain'' kata Hanif di sini.Bagi kesalahan tiada lesen memandu, individu boleh dikenakan kompaun maksimum RM300 dan kenderaan boleh disita dibawah Seksyen 26(1) Akta Pengangkutan Jalan 1987.Bagi pesalah bawah umur ibu bapa atau pemilik kenderaan juga boleh dikenakan tindakan saman.Sehubungan itu beliau menasihatkan ibu bapa supaya tidak sewenang-sewenangnya membiarkan anak-anak menunggang motosikal tanpa lesen.Sepanjang Op Tahun Baharu Cina 2022 yang bermula 25 Januari lalu hingga Rabu, sebanyak 253 kesalahan tiada lesen memandu direkodkan di Negeri Sembilan.


Pengusaha khemah sewaan di Pantai Telok Kemang dinasihat patuhi syarat ditetapkan

SEREMBAN, 4 Februari - Jumlah pengunjung terlalu ramai sepanjang cuti perayaan Tahun Baharu Cina sejak Jumaat lalu, menyukarkan pihak penguat kuasa mengambil tindakan dalam isu Pantai Telok Kemang, Port Dickson yang dipenuhi khemah sewaan.Menurut Menteri Besar Datuk Seri Aminuddin Harun, pihaknya mengambil maklum mengenai terdapatnya rungutan orang ramai  ekoran banyak khemah sewaan yang dipasang sepanjang pantai itu sehingga mengganggu kehadiran pengunjung lain.Panduan sudah diberi dan Majlis Perbandaran Port Dickson (MPPD) sebelum ini telah membuat makluman serta berbincang dengan pengusaha khemah sewaan tersebut. "Tapi saya ingin tegaskan disini bahawa selepas ini Kerajaan Negeri bersama MPPD akan bertegas tentang apa yang telah kita bincangkan. Mungkin tempoh hari dalam suasana cuti petugas-petugas kita pun tidak cukup untuk menguatkuasakan peraturan tersebut jadi kita rasa selepas ini kita mengambil perhatian serius tentang perkara ini kita tidak ingin kawasan pantai dijadikan kawasan perkhemahan,"kata Aminuddin di sini.

Selepas ini katanya, Kerajaan Negeri dan MPPD akan bertindak lebih tegas dan memastikan syarat yang ditetapkan kepada pengusaha khemah tersebut dapat dipatuhi.


Syarikat pengendali umrah harap SOP dimuktamad segera

KUALA LUMPUR, 4 Februari - Syarikat pengendali umrah berharap, prosedur operasi standard (SOP) baharu bagi ibadah umrah dapat dimuktamad dan diumumkan segera.Ini bagi memberi tempoh yang mencukupi kepada pengendali dan bakal jemaah membuat persiapan sebelum dibenarkan berlepas ke Tanah Suci yang dijadual bermula 8 Februari ini.Ketua Pegawai Eksekutif, TH Travel and Services Sdn. Bhd. Datuk Ahmad Ruzman Ahmad Razali berkata ini termasuk persiapan penyediaan penerbangan, bilik penginapan, pengangkutan dan permohonan visa."Kita nak juga masa, masa berangkat sekurang-kurangnya 5 hari. Jadi sekarang kami sasarkan yang lebih realistik bagi syarikat kami, adalah 15 Februari, maknanya lebih kurang 40 orang kita akan tawarkan dia 15 haribulan. Orang tidak sabar hendak pergi, seolah-olah secepat mungkin, seberapa segera", jelasnya.Beliau turut mencadangkan agar kementerian terlibat membuat penilaian secara berkala terhadap SOP perjalanan umrah, memandangkan kerajaan Arab Saudi sentiasa mengemaskini peraturan ibadah berkenaan.Menteri Pelancongan, Seni dan Budaya, Datuk Seri Nancy Shukri sebelum ini memaklumkan, Kabinet membuat keputusan membenarkan umat Islam kembali mengerjakan ibadah umrah mulai 8 Februari ini.Tiga SOP baharu turut digariskan termasuk memastikan jemaah lengkap vaksinasi dan wajib mengambil dos penggalak, selain dilindungi insurans perlindungan kesihatan.


JPN Melaka berjaya kawal penularan Covid- 19 di sekolah-sekolah

MELAKA, 4 Februari - Langkah awal yang dilaksanakan Jabatan Pendidikan Negeri (JPN) Melaka dengan kerjasama Jabatan kesihatan negeri (JKN), berjaya mengawal kes Covid-19 yang berlaku di sekolah-sekolah negeri itu.  Exco Pendidikan dan Teknologi Melaka Datuk Rais Yasin berkata, ia termasuk tindakan mengasingkan pelajar yang positif Covid-19 dan mengisolasikan kontak rapat serta melakukan sanitasi segera terhadap sekolah terlibat.  "Mengenai arahan penutupan sesi persekolahan secara bersemuka, ia bergantung kepada penilaian risiko yang dilakukan oleh Pejabat Kesihatan Daerah. Namun JPN sentiasa bersedia dengan sebarang arahan dan saranan yang diberi berhubung perkara itu," kata Rais dalam satu kenyataan.Sementara itu katanya, bagi calon Sijil Pelajaran Malaysia (SPM) yang positif Covid-19 dan masih menjalani kuarantin hingga 8 Februari mereka perlu menangguhkan dan akan menduduki peperiksaan lisan Bahasa Melayu pada sidang ke-dua bulan April 2022.  Tarikh peperiksaan akan ditentukan oleh Kementerian Pelajaran Malaysia (KPM).  Setakat semalam seramai 309 pelajar di Melaka telah dikuarantin akibat positif Covid-19.


Undi 18: Peluang golongan muda buat pilihan

KUALA LUMPUR, 4 Februari - Pelaksanaan Undi 18 secara langsung meningkatkan peranan dan tanggungjawab generasi muda untuk mengubah landskap politik negara.Naib Canselor UiTM, Prof. Ts. Dr Hajah Roziah Mohd Janor berkata ketika ini adalah waktu penting untuk anak muda mengambil inisiatif bagi memahami sistem demokrasi dengan lebih baik dan mendalam. "Apa yang mereka perlu tahu sebenarnya, mereka perlu rasa berterima kasih. Pertamanya, mereka perlu mengetahui bahawa mereka kini telah diberikan tanggungjawab tentang untuk memilih. "Sebenarnya mereka perlu tahu bahawa proses demokrasi, proses pengundian. Mereka perlu tahu. Kalau mereka tidak tahu, saya rasa kita akan kurang berjayalah nanti. Tatacara pengundian mereka tahu, tanggungjawab dan amanah dalam menjalankan", katanya ketika ditembual dalam rancangan Selamat Pagi Malaysia. Katanya, undi 18 adalah satu peluang untuk golongan muda membuat pilihan. Pilihanraya Umum Dewan Undangan Negeri Johor bakal menyaksikan detik bersejarah apabila anak muda berumur 18, 19 dan 20 tahun buat kali pertamanya dibenarkan untuk menjadi pengundi dalam sistem demokrasi negara.


Amalkan cara hidup sihat bagi cegah kanser - Khairy

KUALA LUMPUR, 4 Februari - Tanggal 4 Februari setiap tahun, Hari Kanser Sedunia disambut bagi meningkatkan kesedaran serta mengajak orang ramai mengambil bahagian dalam usaha mencegah dan membendung penyakit yang kian meningkat itu. Tema sambutan Hari Kanser Sedunia pada tahun ini ialah 'Close the Care Gap' atau Rapatkan Jurang Penjagaan Kanser.Menteri Kesihatan Khairy Jamaluddin berkata, kanser merupakan satu daripada penyakit tidak berjangkit (NCD) menjadi penyebab kematian ke-dua terpenting di dunia, dengan jumlah kes dan kematian yang meningkat setiap tahun."Pertubuhan Kesihatan Sedunia (WHO) menganggarkan peningkatan 93 peratus atau 19.3juta kes baharu dikesan pada tahun 2020 berbanding 10 juta kes pada tahun 2000,""Jumlah kematian akibat kanser turut meningkat bagi tempoh dua dekad ini iaitu dari 7 juta kepada 10 juta, iaitu peningkatan sebanyak 42.9 peratus ," "Di Malaysia, Kementerian Kesihatan Malaysia (KKM) melaporkan peningkatan kes kanser sebanyak 11 peratus (115,238 kes) bagi tempoh 2012-2016 berbanding 103,507 kes bagi tempoh 2007-2011,""Kematian akibat kanser merupakan sebab utama kematian di hospital-hospital swasta (34.95 peratus ) dan sebab kematian keempat di hospital KKM (11.56 peratus ). Kanser juga merupakan antara sepuluh sebab utama kemasukan ke hospital di kedua-dua hospital KKM (5.17 peratus ) dan hospital swasta (5.37 peratus )," kata Khairy dalam satu kenyataan.Khairy berkata, pengesanan awal serta rawatan yang cepat dan berkesan memberi peluang yang baik kepada pesakit untuk sembuh.Untuk makluman pengambilan tembakau merupakan faktor risiko paling penting untuk kejadian kanser dan ia menyumbang kepada 22 peratus kes kematian akibat kanser. Anggaran kos untuk merawat penyakit kanser paru-paru akibat merokok adalah sebanyak RM132.7 juta."Menyedari perkara ini, KKM kini sedang meneliti pelaksanaan larangan merokok dan pemilikan sebarang produk merokok kepada generasi akan datang melaluiperuntukan berkaitan Generational End Game di dalam akta baharu iaitu Akta Kawalan Tembakau dan Merokok yang akan dibentangkan nanti,""Pelaksanaan ini diharap dapat mengurangkan jumlah perokok baharu dan dengan itu KKM boleh menumpukan perhatian kepada kos beban rawatan pesakit sedia ada," kata khairy lagi.Dari aspek penjagaan dan rawatan untuk pesakit kanser di Malaysia, khairy berkata, banyak kemajuan yang telah dicapai. KKM menyediakan perkhidmatan rawatan dan penjagaan yang terbaik serta berkualiti untuk pesakit-pesakit kanser.


Kredit Komuniti beri hak dan perlindungan kepada peminjam

KUALA LUMPUR, 4 Februari - Kredit Komuniti dikawal di bawah Akta Pemberi Pinjam Wang 1951 (Akta 400).Akta itu memberi garis panduan kepada pemberi pinjaman dan peminjam wang.Ia juga memberikan hak dan perlindungan kepada peminjam. Demikian penjelasan Ketua Cawangan Siasatan Dan Pemantauan, Bahagian Kawalan Kredit Komuniti, Kementerian Perumahan dan Kerajaan Tempatan, ACP Mohd Fauzi Hassan."Kadar faedah yang dikenakan oleh ahlong mengikut selera mereka. Bagaimanapun, di bawah Kredit Komuniti, akta telah meletakkan bahawa kadar faedahnya adalah sekiranya bercagar,12 peratus setahun, manakala tidak bercagar adalah 18 peratus setahun."Setiap perjanjian mesti menggunakan jadual J atau K. Jadual J ini adalah yang tidak bercagar dan K ini bercagar", katanya.Semua syarikat Kredit Komuniti di Malaysia yang berlesen perlu menggunakan borang yang ditetapkan oleh pihak pihak KPKT. "Premis mereka ini, papan tanda iklan sendiri membezakan dengan syarikat-syarikat yang tidak berdaftar. Kita suruh meletakkan beberapa ciri-ciri khas pada papan tanda iaitu perkhidmatan kredit komuniti, warna lavender dan nombor lesen. "Nombor permit dan juga kaedah faedahnya ditetapkan oleh undang-undang. Sebaliknya ahlong tidak ada perkara-perkara begini", jelasnya.Beliau berkata demikian dalam rancangan Selamat Pagi Malaysia di Angkasapuri.


Pengguaan jentera berkualiti tinggi, mampu jimatkan kos dan hasil produk bermutu

KUALA LUMPUR, 4 Februari - Pengusaha dalam bidang komersial dan industri disaran menggunakan jentera yang lebih berkualiti tinggi, dari segi pengeluaran dan penjanaan elektrik yang lebih baik.Menurut Presiden Dewan Perniagaan Melayu Malaysia (DPMM) Abdul Halim Husin, cadangan itu bagi menjimatkan bil elektrik, sekali gus dapat mengurangkan kos operasi premis dan penghasilan produk yang bermutu tinggi."Bagi pengguna bukan domestik terutamanya pengilang-pengilang, kita mencadangkan kepada mereka supaya menggunakan jentera bertaraf 5A, atau lima bintang dimana ia dapat mengurangkan tenaga elektrik dan menjadi pengeluar yang lebih efisyen," kata Abdul Halim disini.Pihaknya turut menyokong usaha kerajaan dalam menggunakan tenaga boleh baharu bagi memenuhi komitmen alam sekitar, sosial dan tadbir urus.Bagi tempoh 1 Julai hingga 31 Disember tahun lalu, berlaku peningkatan dalam kos bahan api dan kos penjanaan lain sebanyak RM1.67 bilion.Ia ekoran kenaikan harga arang batu dipasaran.


Lebih 12.1 juta populasi dewasa terima dos penggalak

KUALA LUMPUR, 4 Februari - Jumlah individu dewasa yang menerima dos penggalak COVID-19 kini mencecah 12,157,974 orang atau 51.9 peratus daripada populasi kumpulan itu di negara ini, setakat semalam.Berdasarkan data di laman web COVIDNOW, lebih 22.9 juta individu atau 97.9 peratus daripada populasi dewasa di negara ini telah melengkapkan vaksinasi mereka.Manakala 99.1 peratus atau 23,204,846 individu telah menerima sekurang-kurangnya satu dos vaksin.Bagi populasi remaja berumur antara 12 dan 17 tahun, sejumlah 2.78 Juta individu atau 88.6 peratus daripada kumpulan itu telah melengkapkan vaksinasi.Manakala 2,868,262 atau 91.1 peratus golongan itu telah menerima sekurang-kurangnya satu dos vaksin.Bagi vaksinasi harian pula, sebanyak 100,810 dos diberikan semalam melibatkan 2,497 dos pertama, 2,603 bagi dos kedua, manakala 95,710 dos penggalak.Ini menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 63,743,710 dos.Sementara itu, menurut portal Github Kementerian Kesihatan, lapan kematian akibat COVID-19 dilaporkan semalam dengan tiga di Perak, dua di Kedah, manakala masing-masing satu kematian direkodkan di Johor, Kelantan dan Pahang.


Permohonan UPUOnline bermula hari ini hingga 31 Mac

PUTRAJAYA, 4 Februari- Permohonan kemasukan ke Institusi Pendidikan Tinggi Awam dan Institusi Latihan Kemahiran Awam dibuka hari ini sehingga 31 Mac depan.Menurut Menteri Pengajian Tinggi, Datuk Seri Dr Noraini Ahmad, permohonan boleh dibuat terus di laman web upu.mohe.gov.my.Beliau dalam satu kenyataan turut memaklumkan, permohonan dibuka kepada lepasan Sijil Pelajaran Malaysia, Sijil Pelajaran Tinggi Malaysia, asasi, Sijil Tinggi Agama Malaysia, lepasan matrikulasi serta diploma atau setaraf.KPT bersetuju menanggung sepenuhnya bayaran proses UPUOnline/UNIK ID kepada semua pemohon bagi sesi akademik 2022/2023.Ia diharap dapat meringankan beban dan melancarkan urusan pemohon untuk melanjutkan pengajian seterusnya menjamin masa depan yang lebih cerah.


Operasi Bersepadu Tahun Baharu Cina, 36 notis pelbagai kesalahan dikeluarkan

PADANG BESAR, 4 Februari- 36 notis pelbagai kesalahan lalu lintas dikeluarkan dalam Operasi Bersepadu Tahun Baharu Cina. Ia termasuk enam notis Jabatan Pengangkutan Jalan (JPJ), 25 notis Jabatan Siasatan dan Penguatkuasaan Trafik, tiga notis melibatkan Kementerian Pelancongan, Seni dan Budaya serta dua notis oleh Jabatan Alam Sekitar. Menurut Pengarah JPJ Perlis, Fatimah Mohamed Ali Piah, operasi dikendalikan Stesen Kawalan Sempadan JPJ Padang Besar melibatkan keseluruhan 28 pegawai pelbagai agensi. Tumpuan operasi bagi mencapai sasaran pengurangan kadar kemalangan dan kematian akibat kemalangan jalan raya sempena sambutan Tahun Baharu Cina 2022.  Operasi sama akan diteruskan dari semasa ke semasa bagi memastikan pengguna mematuhi segala peraturan jalan raya dan seterusnya mengurangkan kadar kemalangan terutama di musim perayaan.


Sindiket "Keldai akaun" terbongkar

ALOR SETAR, 4 Februari - Dua lelaki berusia 35 dan 36 tahun ditahan kerana disyaki menjadi 'keldai akaun'; mengepos kad mesin pengeluaran automatik (ATM) untuk permohonan membuat pinjaman secara dalam talian.Ketua Polis Daerah Kota Setar Asisten Komisioner (ACP) Shukri Mat Akhir berkata , kegiatan itu akhirnya terbongkar apabila pemilik kedua-dua akaun berkenaan ditahan Polis Diraja Malaysia (PDRM) di Alor Setar Kedah, semalam. Ia membabitkan kes penipuan jual beli kamera dalam laman mudah.my dan kes penipuan jual beli kereta dilaman Facebook.  "Kedua-dua mengaku pernah mengepos kad ATM mereka kepada satu alamat untuk permohonan pinjaman kewangan secara dalam talian," "Semua maklumat perbankan seperti kata laluan, kata laluan internet perbankan dan maklumat keselamatan turut diserahkan kepada agen peminjam wang dengan alasan sebagai syarat permohonan," kata Shukri dalam satu kenyataan. Selepas kad ATM diposkan, sindiket terbabit menjual kad ATM kepada mana-mana sindiket seperti Sindiket Macau Scam, Love Scam, Pelaburan tidak wujud, Pinjaman wang tidak wujud dan Penipuan belian online," katanya lagi. Kebanyakan pemilik akaun ini akan tersedar kad ATM mereka digunakan untuk kemasukan wang penipuan selepas pihak polis menghubungi mereka atau pihak bank telah menyekat akaun mereka.  Berikutan itu kes terbabit disiasat menurut Seksyen 420 Kanun Keseksaan iaitu menipu dengan mendorong supaya harta diserahkan.

Sementara itu Shukri berkata, IPD Kota Setar mencatatkan 105 Kes penipuan dalam talian dalam tempoh Januari hingga Disember 2021 berbanding 66 kes tahun sebelumnya .  Jumlah kerugian pada tahun 2021 direkodkan sebanyak RM1,313,392.38.


Kerugian akibat banjir di Selangor RM1.4 bilion - Amirudin Shari

SHAH ALAM, 4 Februari- Kerajaan Selangor menganggarkan kerugian akibat banjir yang melanda negeri itu pada Disember tahun lepas adalah sekitar RM1.4 bilion termasuk kos baik pulih infrastruktur kira-kira RM400 juta.

Menteri Besar Datuk Amirudin Shari berkata jumlah itu dikira secara kasar iaitu melibatkan 100,000 rumah atau keluarga yang terjejas dengan anggaran kerosakan paling minimum iaitu RM10,000.

“Jika kereta atau rumah mereka rosak mungkin angka (kerugian) lebih besar… Dalam catatan yang dibuat Jabatan Perangkaan Malaysia (DOSM), seingat saya adalah RM3 bilion hingga RM4 bilion,” katanya pada sidang media khas hari ini.

Beliau berkata bagaimanapun, jumlah itu adalah anggaran DOSM dengan mengambil kira setiap rumah terjejas mengalami kerugian kira-kira RM14,000. -BERNAMA


Tiada kompromi untuk enam kesalahan utama

KUALA LUMPUR, 3 Februari - Tiada kompromi terhadap enam kesalahan utama yang dikenal pasti sepanjang Op Selamat.Pengarah Jabatan Siasatan dan Penguatkuasaan Trafik (JSPT) Bukit Aman, Datuk Mat Kasim Karim menegaskan denda maksimum di bawah kesalahan tersebut tidak akan ditawar diskaun."Enam kesalahan ini ditegaskan akan dikenakan kompaun maksima RM300 dan tidak akan dikurangkan dalam apa juga program yang kita jalankan sebagai contoh pemotongan saman dan diskaun saman," katanya di sini. Tambahnya, kesalahan tersebut adalah memandu melebihi had laju ditetapkan, tidak mematuhi lampu isyarat, memandu di lorong kecemasan, memotong di garisan berkembar, memotong barisan dan menggunakan telefon bimbit ketika memandu.


Bayaran pampasan kepada jemaah umrah akan dibuat dalam masa terdekat

PUTRAJAYA, 3 Februari - Pembayaran pampasan kepada jemaah umrah yang terpaksa menangguhkan ibadat tersebut akan diberikan dalam anggaran tempoh dua minggu dari sekarang.  Menteri di Jabatan Perdana Menteri (Hal Ehwal Agama), Senator Idris Ahmad berkata Kementerian Pelancongan, Seni dan Budaya (MOTAC) bersama Lembaga Tabung Haji (TH) sedang dalam proses penyenaraian nama-nama yang terlibat.

"Insyaallah saya sedang menunggu laporan pertemuan antara MOTAC dengan pihak Tabung Haji sendiri dan MOTAC juga akan menghubungi semua agensi dan nama yang terkandas daripada pergi umrah baru-baru ini dan kalau nama sudah ada dalam masa seminggu dua ini siap.

"Bila sudah siap senarai nama itu kita akan masukkan dalam akaun Tabung Haji dan mereka boleh ambil dimana-mana pejabat Tabung Haji seluruh negara," katanya selepas memberikan watikah pelantikan kepada Ketua Pengarah Institut Kefahaman Islam Malaysia (IKIM) baharu, Profesor Madya Dr Mohamed Azam Mohamed Adil di Kompleks Islam, di sini.

Tambahnya, jumlah yang bakal diterima jemaah akan diumumkan apabila semua proses selesai.


Digitalisasi industri kreatif pelihara hasil kreatif penggiat seni

KUALA LUMPUR, 3 Februari - Digitalisasi industri kreatif mampu merancak dan menyumbang kepada perkembangan ekonomi negara.Pensyarah Kanan, Fakulti Komunikasi dan Pengajian Media (UiTM) Shah Alam, Ahmad Faisal Mohamed Fiah berpandangan ia juga mampu memelihara hasil kreatif pengiat seni negara."Kita dapat memelihara khazanah-khazanah dan juga hasil-hasil kreatif yang telah ataupun pernah dihasilkan. "Pada masa akan datang digitalisasi ini akan lebih memudahkan daripada segi storan dan juga kita dapat berkongsi tanpa mengira latar geografi dan juga kita dapat berkongsi dengan peringkat serantau ataupun di peringkat global," katanya.Tambahnya, pendigitalisasi ini juga dapat dinikmati dalam kadar ataupun kualiti yang baik pada masa akan datang.Katanya, Ia turut dapat melahirkan lebih ramai pengiat seni kreatif dan membantu mereka berkongsi dan memasarkan produk sendiri ke peringkat antarabangsa.


Kajian had laju 30km/j dan 50km/j ambil kira pandangan semua pihak

KUALA LUMPUR, 3 Februari - Kementerian Wilayah Persekutuan akan meneliti hasil kajian berhubung cadangan Institut Penyelidikan Keselamatan Jalan Raya Malaysia (MIROS) berhubung pelaksanaan had laju 30 dan 50 kilometer sejam (km/j) dalam zon terpilih sekitar ibu negara.Menterinya, Datuk Seri Dr. Shahidan Kassim berkata kajian akan mengambil kira kepentingan semua pihak sebelum dimuktamadkan."Kita tahu banyak benda yang kita buat ada orang setuju ada orang tak setuju tapi kita lihat lebih kepada kesesuaian penerimaan semua pihak yang penting kita capai matlamat kita bagi tujuan tersebut dan kedua pelaksanaan penerimaan dan kita akan ambil kira semua," katanya selepas melancarkan Kempen Kibar Bendera Wilayah Persekutuan di sini.Tambahnya MIROS mencadangkan had laju 30 kilometer sejam bagi kawasan perumahan, bandar dan kampung sebagai sebahagian daripada perancangan keselamatan jalan raya kebangsaan untuk 2021 hingga 2030.Katanya, Cadangan had laju itu juga sebahagian daripada kempen 'Street for Life' di bawah Minggu Keselamatan Jalan Raya Global PBB ke-6.


'Kampung Budaya Puteri Saadong' akan dibina di Ketereh

KETEREH, 3 Februari - Kampung Budaya Puteri Saadong akan dibangunkan di Bukit Marak, Ketereh, Kelantan dalam usaha memartabatkan elemen kesenian yang kaya di negeri itu.Menteri Komunikasi dan Multimedia, Tan Sri Annuar Musa berkata projek bernilai RM30juta itu akan dilaksanakan oleh sebuah syarikat swasta dengan kerjasama Yayasan Pembasmian Kemiskinan (YKK) di atas tanah seluas 23.4 hektar.Katanya, perkampungan budaya itu akan mempunyai beberapa komponen menarik termasuk gelanggang silat, kawasan riadah keluarga, kebun kijang, legenda trail dan pusat latihan remaja. "Kita ambil Bukit Marak kerana sejarah legenda Kelantan Puteri Saadong sinonim dengan Bukit Marak."Kebetulan ada tapak yang boleh dimajukan dan pihak yang bersetuju untuk mengambil inisiatif dah lawat dan lantik perunding mereka dan perunding mereka telah pun mempersembahkan pada saya konsep pelan pertama dan saya dah setuju," katanya selepas mengadakan lawatan kerja ke Kelantanfm.Tambahnya, projek mega itu akan dibangunkan bersebelahan tapak perkampungan digital yang kini dalam perancangan.


Langkah intervensi kawal harga barang bantu golongan pendapatan rendah

KUALA LUMPUR, 3 Februari - Pelbagai inisiatif dilaksana kerajaan sebagai langkah intervensi mengawal peningkatan harga barang agar tidak membebankan khususnya golongan berpendapatan rendah.Ini temasuk Skim Harga Maksimum Keluarga Malaysia dan Dasar Sekuriti Makanan Negara.Timbalan Presiden Persatuan Ekonomi Malaysia, Dr. Jorah Ramlan berpandangan usaha mengawal harga barang bukan hanya terletak kepada kerajaan semata-mata. Komuniti perniagaan juga disaran untuk tidak menaikkan harga barang keperluan pengguna sewenang-wenangnya di sebalik peningkatan kos dalam rantaian bekalan. "Malaysia telah memperkenalkan beberapa akta berkaitan kawalan harga dan pendapatan perniagaan, semua ini untuk memastikan kestabilan ekonomi, masyarakat dan negara. "Peningkatan kadar inflasi sememangnya satu masalah ekonomi tetapi ia bukan sesuatu yang baru dan penyelesaian paling mudah adalah memastikan kerajaan dan komuniti peniaga bekerjasama," katanya. Tambahnya, Malaysia mencatat kenaikan kadar inflasi sebanyak 3.2 peratus pada Disember tahun lalu.


Seramai 272,500 kanak-kanak layak sertai program PICKids di Sarawak

KUCHING, 3 Februari - Seramai 30 kanak-kanak berusia antara lima hingga 11 tahun di Kuching menjadi kumpulan pertama menerima vaksin jenis Pfizer BioNTech menerusi program PICKids di Sarawak.Majlis pelancarannya berlangsung di Hospital Umum Sarawak.Timbalan Ketua Menteri, Datuk Amar Douglas Uggah Embas berkata seramai 272,500 kanak-kanak berusia lima hingga 11 tahun layak untuk menyertai program imunisasi tersebut. Katanya, program itu dilaksanakan di bawah pengawasan Pakar Perubatan Kanak-kanak atau Pakar Perubatan Keluarga. "Menerusi tinjauan awam, 59.7 peratus daripada 40,000 responden sangat bersetuju berkaitan dengan perluasan vaksinasi COVID-19 untuk kanak-kanak," katanya di sini.


Warga emas hilang empat hari ditemui selamat

RANTAU, 3 Februari - Seorang wanita warga emas, A. Sivapaki, 73 tahun, yang hilang sejak empat hari lalu ditemukan dalam keadaan lemah dan mengalami kekurangan air dalam badan.Dia yang dilaporkan hilang ketika mencari lembu di kawasan ladang sawit Kampung Sega Tengah, Kuala Sawah, disini, 30 Januari lalu dijumpai di kawasan semak di Eco Park Rantau.Ketua Zon Jabatan Bomba dan Penyelamat Malaysia (JBPM) Seremban, Penguasa Kanan Bomba II, Khir Amir Ahmad berkata, warga emas itu ditemukan pada pukul 11.45 pagi di lokasi kira-kira empat kilometer dari kawasan kebiasaan wanita itu mengembala lembu."Lokasi dijumpai di kawasan eko rantau resort lebih kurang 4 kilometer daripada 'base' dlm keadaan lesu dan kekurangan air sbb dia hilang dalam empat hari," katanya di sini.Tambahnya, seramai 85 anggota pelbagai jabatan dan agensi terlibat dalam operasi pencarian tersebut.


Kempen kibar bendera Wilayah Persekutuan peringkat Labuan dilancar

LABUAN, 3 Februari - Kempen Kibar Bendera Wilayah Persekutuan antara pengisian program Sambutan Hari Wilayah Persekutuan 2022.Pelancarannya diadakan serentak hari ini di ketiga-tiga Wilayah Persekutuan iaitu di Kuala Lumpur, Putrajaya dan juga di Labuan. Pengerusi Perbadanan Labuan, Datuk Sri Amir Hussien berkata pelancaran kempen itu bertujuan meningkatkan kecintaan kepada Wilayah Persekutuan sesuai dengan tema sambutan“Keluarga Malaysia”. "Kalau kita lihat di pekan-pekan ataupun di restoran-restoran dan pergaulan yang kita ada di Labuan ini ianya tidak membatasi antara kaum dan bangsa dan semua perayaan kita kunjungi dan kita tahu hak-hak sosial antarabangsa dan juga kita menghormati antara kaum satu sama kaum lain," katanya selepas melancarkan kempen kibar bendera Wilayah di sini.Turut diadakan pada majlis perasmian tersebut pameran Keluarga Malaysia yang melibatkan pelbagai agensi dan jabatan kerajaan yang berlangsung sehingga esok.


Guna dron pertingkat kawalan sempadan negara - PDRM

RANTAU PANJANG, 3 Februari - Polis Diraja Malaysia (PDRM) mengunakan khidmat dron bagi mempertingkatkan kawalan keselamatan di sempadan negara, sekali gus membanteras jenayah rentas sempadan.Pengarah Jabatan Keselamatan Dalam Negeri dan Ketenteraman Awam (JKDNKA) Bukit Aman, Datuk Hazani Ghazali berkata, penggunaan aset seperti dron memudahkan usaha mengesan dan mengekang aktiviti jenayah yang berlaku di sempadan negara. Katanya, penggunaan dron terbukti berkesan apabila pihaknya berjaya menumpaskan banyak cubaan menyeludup.  "Jenayah rentas sempadan ini satu isu di Malaysia ketika ini, bukan sahaja di Semenanjung, malah Sabah dan Sarawak. Jadi, kita memerlukan untuk membantu dalam melaksanakan kawalan keselamatan sempadan bagi memerangi aktiviti jenayah rentas sempadan. Insyaallah, akan dipertingkat dari semasa ke semasa", katanya ketika ditemui pemberita selepas Majlis Penyerahan Dron kepada Komander Briged PGA di Markas Taktikal PGA Lubok Stol, Rantau Panjang, Kelantan di sini hari ini.  Datuk Hazani berkata, sepanjang tempoh tahun 2021, Briged Tenggara PGA, menerusi tiga operasi yang dijalankan iaitu , Op Wawasan Kelantan, Op Kontraban dan Op Bersepadu Khazanah, telah berjaya mematahkankan sebanyak 1,043 kes berbanding tahun 2020 sebanyak 800 kes. Dalam tempoh sama juga, pihaknya telah berjaya menahan seramai 431 orang Pendatang Asing Tanpa Izin (PATI) dan 80 tekong darat.


SOP umrah akan diputuskan dalam masa terdekat

KUALA LUMPUR, 3 Februari - Prosedur Operasi Standard (SOP) bagi mengerjakan umrah akan diputuskan dalam masa terdekat. Menteri Kesihatan, Khairy Jamaluddin berkata proses memuktamadkan SOP baharu tersebut akan mengambil kira kepentingan semua pihak secara menyeluruh. Ini termasuk memastikan aspek kawalan kesihatan aktiviti umrah terus amalkan bagi memelihara kebajikan rakyat sepanjang berada di Tanah Suci dan ketika pulang ke Tanah Air. "SOP umrah Datuk Dr. Hayati selaku pengarah kawalan penyakit "will finalizing" itu, sama ada hari ini atau esok. dia akan bentangkan pada saya," katanya selepas melancarkan program imunisasi kanak-kanak (PICKIDS) di Hospital Kuala Lumpur.Tambahnya, pada 26 Januari lalu, Kabinet memutuskan untuk membenarkan semula umat Islam mengerjakan ibadah umrah bermula 8 Februari ini. Keputusan itu dibuat berikutan kerajaan tidak berhasrat memanjangkan tempoh penggantungan perjalanan ibadah itu yang berkuat kuasa 8 Januari lepas susulan penularan jangkitan varian Omicron dalam negara.


Usul pembukaan semula sempadan dan lain-lain kelonggaran mengikut tahap vaksinasi

KUALA LUMPUR, 3 Februari - Kementerian Kesihatan akan mengusulkan kepada kerajaan pembukaan semula sempadan negara dan lain-lain kelonggaran apabila kadar pemberian dos penggalak untuk dewasa dan vaksinasi COVID-19 bagi kanak-kanak mencapai tahap lebih baik.Menurut menterinya, Khairy Jamaluddin walaupun kadar pemberian dos penggalak untuk golongan dewasa telah melepasi 50 peratus setakat hari ini, beliau masih mahu melihat angka lebih tinggi sebelum membuat cadangan pembukaan semula sempadan serta kelonggaran lain."Kita dari Kementerian Kesihatan, kita bukan mengambil pendekatan buka semua secara mendadak. Kita lebih kepada targeted, sebab walaupun yakin dengan satu program vaksinasi terbaik di dunia, tetapi kita masih lagi mengambil sikap yang berhati-hati dan membuka secara berperingkat."Tetapi saya yakin dengan adanya PICKids dan program dos penggalak yang semakin meyakinkan, kita akan dapat beri lebih banyak kelonggaran dan kebebasan.Tambah beliau lagi, antara kelonggaran yang sedang dipertimbangkan ialah melanjutkan tempoh operasi kedai makan dan premis perniagaan.Sementara itu, pemakaian pelitup muka, menjaga penjarakan fizikal dan penjagaan kebersihan diri akan terus diterapkan, bagi mengekang risiko jangkitan COVID-19.


Tiada keperluan diadakan PRK Gerik - Saarani

IPOH, 3 Februari - Tiada keperluan untuk mengadakan Pilihan Raya Kecil (PRK) bagi mengisi kekosongan kerusi Parlimen Gerik.  Menurut Menteri Besar Perak, Datuk Seri Saarani Mohamad ia berikutan tempoh penggal Dewan Rakyat akan tamat pada tahun hadapan.  Beliau yang juga Pengerusi Badan Perhubungan UMNO Perak berkata pihaknya juga tidak membuat sebarang permohonan kepada Suruhanjaya Pilihan Raya (SPR) berkenaan perkara tersebut.  "Tempoh 5 tahun akan tamat pada Mei 2023, ini sudah bulan Februari kalau kita nak bubar bermakna bulan Mei kita akan buat pilihan raya, setahun kemudian ataupun mungkin lebih awal kalau Perdana Menteri bubarkan Parlimen tiada makna. "Jadi kepada saya biar ia kosong hingga Parlimen dibubarkan," katanya ketika diminta mengulas sama ada UMNO Perak akan memohon untuk mengadakan PRK Gerik seperti UMNO Sabah yang memohon PRK bagi Dewan Undangan Negeri (DUN) Bugaya. Saarani ditemui pada majlis makan tengah hari sempena Tahun Baharu Cina 2022, di sini. Kerusi Parlimen Gerik kosong susulan kematian penyandangnya, Allahyarham Datuk Hasbullah Osman pada 2020 akibat serangan jantung.


Kerosakan feri punca perang mulut, 423 penumpang selamat tiba di Kuala Perlis

LANGKAWI, 3 Februari - Kerosakan feri dipercayai menjadi punca ketegangan dan perang mulut antara penumpang dan kru feri di Terminal Feri Penumpang Kuah, di sini semalam.  Pengarah Jabatan Laut Malaysia (JLM) Wilayah Utara, Mohd Hafiz Abdul Majid ketika mengesahkan kejadian itu berkata kerosakan membabitkan feri berkapasiti besar. Semalam tular video dan gambar memaparkan penumpang terkandas selama 8 jam di jeti berkenaan sejak 2.30 petang hingga 10.30 malam. Bagaimanapun, kesemua 423 penumpang terbabit selamat tiba di Terminal Feri Penumpang Kuala Perlis pada pukul 11.25 malam. Sementara itu, Pengurus Sumber Manusia dan Operasi, Konsortium Ferry Line Ventures Sdn. Bhd. Kapten Baharin Baharom memaklumkan pihaknya terpaksa mengambil masa yang lama berikutan air surut di Terminal Feri Kuala Perlis.


Cubaan seludup  ketum gagal

CUPING, 3 Februari - Cubaan seorang lelaki menyeludup 350 kilogram daun ketum dari Malaysia ke negara jiran gagal apabila ditahan Bahagian Siasatan dan Penguatkuasaan Trafik, IPD Kubang Pasu di Kubang Tiga, Cuping, Perlis, awal pagi tadi.Ketua Polis Daerah Kubang Pasu, Superintenden Rodzi Abu Hassan berkata, dalam kejadian 1.15 pagi itu, sepasukan Unit Penguatkuasaan Trafik (BSPT), IPD Kubang Pasu menjalankan Op Pelbagai Trafik di Kilometer 25 Jalan Alor Setar - Bukit Kayu Hitam, di sini.Unit berkenaan terserempak dengan sebuah kereta yang dipandu suspek dalam keadaan mencurigakan. "Suspek yang berusia 21 tahun diarah berhenti, namun bertindak memecut laju kenderaan menghala ke Perlis. Kenderaan dipandu suspek terbabas sebelum melanggar pokok berdekatan Watt Siam Kubang Tiga Chuping dan akhirnya berjaya ditahan", katanya. Hasil pemeriksaan ke atas kereta yang dipandu suspek menemui 35 plastik hitam berisi daun hijau disyaki daun ketum seberat 350 kilogram yang bernilai lebih RM10,000. Siasatan awal mendapati, suspek seorang penganggur dipercayai mendapat bekalan daun ketum dari Kedah untuk dihantar ke kawasan sempadan Malaysia-Thailand sebelum diseludup ke negara jiran. Hasil ujian saringan air kencing, suspek turut positif dadah jenis Methaphetamine. Kes disiasat dibawah Seksyen 30 (3) Akta Racun 1952.


PRN Johor : SOP berbeza - Khairy

KUALA LUMPUR, 3 Februari - Prosedur operasi standard (SOP) bagi Pilihan Raya Undangan Negeri Johor, akan sedikit berbeza dengan PRN Melaka dan Sarawak.Menteri Kesihatan, Khairy Jamaluddin Abu Bakar berkata SOP tersebut mengambil kira penularan varian Omicron yang sedang melanda negara serta kadar kebolehjangkitannya yang tinggi.Menurutnya, SOP PRN Melaka dan Sarawak berkesan mengawal penularan jangkitan."Prosedur Operasi Standard (SOP), PRN Johor hampir selesai dan akan dibentangkan kepada pengurusan tertinggi Kementerian Kesihatan Malaysia (KKM), sebelum dimaklumkan kepada pihak Suruhanjaya Pilihanraya (SPR), SOP yang muktamad. Kita lihat SOP PRN Melaka berjaya, SOP Sarawak juga berjaya, tidak ada peningkatan kes. "Manakala, SOP PRN Johor berbeza sedikit kerana ia datang sekali dengan varian Omicron", katanya.Tambah beliau lagi, Kementerian Kesihatan menjangkakan penularan varian Omicron akan meningkatkan bilangan kes positif.KKM juga akan sentiasa memantau data penting iaitu rekod kemasukan ke hospital dan kadar kematian.Beliau berkata demikian semasa sidang media pelancaran Program Imunisasi COVID-19 Kebangsaan untuk Kanak-kanak (PICKids) di Hospital Tunku Azizah, di sini hari ini.


Tiada kes tahap 4,5 kluster pendidikan, bukti keberkesanan vaksin - Khairy

KUALA LUMPUR, 3 Februari - Tiada satu pun kes daripada kluster pendidikan dikategorikan dalam tahap 4 atau 5.Menteri Kesihatan, Khairy Jamaluddin berkata ia sekali gus membuktikan kejayaan program vaksinasi di negara ini."Sifar kes dalam kategori ini membuktikan vaksinasi berkesan dan membolehkan sekolah terus dibuka," katanya pada sidang media selepas melancarkan Program Imunisasi COVID-19 untuk Kanak-kanak (PICKids) di Hospital Tunku Azizah, di sini hari ini.Mengulas lanjut, Khairy memaklumkan bagi tempoh 1 Januari hingga semalam hanya 14 buah sekolah ditutup susulan penularan wabak COVID-19."Walaupun ada kluster tetapi kita mengambil pendekatan penilaian risiko, kita tidak terus tutup dan akan pastikan bahawa terdapat penilaian risiko terlebih dahulu. "Sekiranya kita dapat mengasingkan mereka yang positif dengan tidak positif, maka sekolah boleh diteruskan. Penutupan sekolah itu adalah pilihan terakhir," jelasnya.Tambah beliau, kluster pendidikan paling banyak adalah sekolah asrama di peringkat sekolah menengah iaitu 108 kluster. Manakala sekolah menengah harian (12), sekolah rendah harian (13), pra-sekolah (10) dan kolej berasrama (19) kluster.


Bekalan telur ayam dan minyak masak paket di Perlis mencukupi

KANGAR, 3 Februari- Kementerian Perdagangan Dalam Negeri dan Hal Ehwal Pengguna (KPDNHEP) memberi jaminan, bekalan telur ayam dan minyak masak paket di Perlis adalah mencukupi dan boleh diperolehi dengan mudah oleh pengguna. Pengarah Penguat Kuasa KPDNHEP, Azman Adam berkata, 60,000 tan metrik minyak masak dibekalkan setiap bulan untuk keperluan pengguna di seluruh negara ketika ini."Manakala bagi telur ayam, kekurangan bagi sesetengah stok untuk gred tertentu disebabkan peningkatan permintaan berikutan musim perayaan dan bekalan kembali seperti sediakala secara berperingkat selepas perayaan ini," katanya ketika mengadakan tinjauan sempena pelaksanaan Skim Harga Maksimum Musim Perayaan Tahun Baharu Cina di sini.Tambah beliau, harga ayam standard di Perlis juga dijual lebih rendah daripada harga ditetapkan iaitu RM9.10 sekilogram. "Kedudukan harga dan bekalan pada ketika ini adalah munasabah dan kita berharap tidak berlaku kenaikan harga yang mendadak selepas skim ini berakhir.Kerajaan juga telah mengumumkan, bermula 5 Februari sehingga 5 Jun nanti, harga dua komoditi utama pilihan rakyat iaitu ayam dan telur ayam akan terus dikawal," katanya lagi. Sehingga semalam, 6,066 premis telah diperiksa di seluruh negara.Hasil pemeriksaan mendapati, 11 peniaga dikesan melakukan kesalahan kerana gagal menggunakan tanda harga khas ke atas barangan terkawal.


Agong perkenan kurnia surat cara pelantikan kepada dua hakim

KUALA LUMPUR, 3 Februari- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan mengurniakan surat cara pelantikan Hakim Mahkamah Persekutuan dan Hakim Mahkamah Rayuan di Istana Negara.Datuk Mohamad Zabidin Mohd Diah dilantik sebagai Hakim Mahkamah Persekutuan manakala Datuk Mohd Nazlan Mohd Ghazali pula dilantik sebagai Hakim Mahkamah Rayuan.Istiadat tersebut dihadiri oleh Ketua Hakim Negara, Tun Tengku Maimun Tuan Mat; Presiden Mahkamah Rayuan, Tan Sri Rohana Yusuf; Hakim Besar Malaya, Tan Sri Azahar Mohamed serta Hakim Besar Sabah dan Sarawak, Tan Sri Datuk Abang Iskandar Abang Hashim.Turut hadir, Menteri di Jabatan Perdana Menteri (Parlimen dan Undang-Undang) Datuk Sri Dr. Wan Junaidi Tuanku Jaafar. Mohamad Zabidin sebelum ini merupakan Hakim Mahkamah Tinggi yang dilantik pada 28 Julai 2006 sebelum dilantik menjadi Hakim Mahkamah Rayuan pada 26 November 2018.Mohd Nazlan pula pernah berkhidmat sebagai Pesuruhjaya Kehakiman mulai 10 April 2015 sebelum dilantik sebagai Hakim Mahkamah Tinggi pada 30 Januari 2017.


Utamakan aspek keselamatan, elak kejadian berulang

BESUT, 3 Februari - Pengusaha atau pengendali bot diingatkan supaya sentiasa memastikan aspek keselamatan penumpang dipatuhi bagi mengelak insiden pelanggaran bot berulang.  Ahli Dewan Undangan Negeri (ADUN) Kuala Besut, Tengku Zaihan Che Ku Abdul Rahman berkata aspek keselamatan di kawasan perairan perlu dipatuhi dan diberikan keutamaan sepanjang masa. Katanya, pengabaian aspek keselamatan seperti membawa penumpang melebihi had yang ditetapkan, selain tidak mementingkan pemakaian jaket keselamatan boleh mengundang pelbagai risiko.  "Kita berasa sedih dengan perkara tersebut dan kita mohon perkara ini dijadikan iktibar sebaik mungkin, kita ambil pengajaran khususnya kepada semua penggiat dan pemain industri khususnya yang melibatkan bot pelancong supaya mematuhi apa jua peraturan, SOP, apa jua undang-undang yang telah ditetapkan oleh pihak berwajib", katanya.Isnin lalu, bot pelancong dari Pulau Perhentian yang membawa 29 penumpang, dilaporkan berlanggar dengan sebuah bot nelayan di muara Sungai Besut berhampiran jeti.  Ketika ini tujuh penumpang bot pelancong yang terdiri daripada dua orang dewasa dan lima kanak-kanak berusia empat hingga 70 tahun masih dirawat di Hospital Sultanah Nur Zahirah (HSNZ), Kuala Terengganu. Justeru, beliau meminta semua pihak mengambil kejadian itu sebagai iktibar terutama dalam kalangan penggiat industri agar patuh peraturan ditetapkan.


KUALA TERENGGANU, 3 Februari - Bekalan telur di Terengganu bagi gred tertentu adalah terhad susulan jumlah stok yang dibekalkan pengeluar kepada pemborong dan premis jualan ketika ini berkurangan 50 peratus daripada biasa.Ini sekali gus, menolak dakwaan bahawa bekalan telur di negeri tersebut kehabisan stok.Pengarah Kementerian Perdagangan Dalam Negeri dan Hal Ehwal Pengguna (KPDNHEP) Terengganu, Saharuddin Mohd Kia berkata masih terdapat bekalan telur namun bagi gred-gred tertentu bilangannya agak terhad."Ini kerana terdapat pengguna memberi tumpuan kepada pembelian satu-satu gred telur sahaja. Tambahnya, kekurangan stok telur bagi gred tertentu ketika ini adalah isu nasional yang berkait dengan beberapa faktor", katanya. Ini termasuk peningkatan harga makanan ternakan dan cuaca yang turut dihadapi kebanyakan negeri.Katanya, kekurangan stok bekalan telur turut dipengaruhi permintaan yang meningkat kerana musim perayaan Tahun Baharu Cina.Justeru, terdapat pasar raya membuat kawalan kendiri dan mengehadkan jumlah pembelian.


Op Selamat 17: Polis Perak keluarkan 9,634 saman

IPOH, 3 Februari - Sebanyak 9,634 saman dikeluarkan polis Perak sepanjang lima hari pelaksanaan Op Selamat sempena Tahun Baharu Cina sejak Jumaat lepas.  Ketua Jabatan Siasatan dan Penguatkuasaan Trafik (JSPT) Perak, Superintenden Azizan Hassan berkata ia membabitkan pelbagai kesalahan antaranya memandu melebihi had laju, tiada lesen memandu dan insuran tamat tempoh.  "Tindakan penguatkuasaan juga ditingkatkan sepanjang Op Selamat bagi memastikan pengguna jalan raya mematuhi undang-undang. Jumlah saman yang dikeluarkan setakat hari ke-5 dalam tempoh Op Selamat 17/2022 ini ialah sebanyak 9,634. Antara kesalahan tertinggi memandu melebihi had laju, tidak mematuhi lampu isyarat, tiada lesen memandu dan insuran tamat tempoh," katanya. Beliau ditemui pemberita pada Operasi Khas Bas Ekspres bersama Jabatan Pengangkutan Jalan (JPJ) dan Agensi Antidadah Kebangsaan (AADK) di Terminal Amanjaya Meru Raya di sini malam tadi. Tambah Azizan, sepanjang tempoh Op Selamat 17 ini juga, angka kemalangan sebanyak 585 berbanding 608 pada Op Selamat 16."Walaupun berkurang 4%, namun jumlah kemalangan maut meningkat sebanyak enam kes berbanding dua kes pada Op Selamat 16," katanya.Sementara itu, daerah yang mencatatkan kemalangan tertinggi adalah Ipoh, Taiping dan Tapah.Manakala kebanyakan kemalangan berlaku membabitkan kereta sebanyak 425, motosikal (56) dan kenderaan pelbagai guna (31).


Pemohon IPTA, ILKA dikecualikan bayaran UPUOnline - KPT

KUALA LUMPUR, 3 Februari - Kementerian Pengajian Tinggi (KPT) bersetuju untuk menanggung sepenuhnya bayaran proses UPUOnline/Unik ID kepada semua pemohon lepasan Sijil Pelajaran Malaysia (SPM), Sijil Tinggi Persekolahan Malaysia (STPM) atau setaraf, Sijil Tinggi Agama Malaysia (STAM), Asasi, Matrikulasi dan Diploma atau setaraf bagi sesi akademik 2022/2023.Menterinya, Datuk Seri Dr Noraini Ahmad berkata keputusan itu dibuat mengambil kira keadaan semasa pandemik COVID-19 yang masih belum berakhir. Permohonan kemasukan akan dibuka mulai esok hingga 31 Mac 2022."Sehubungan dengan itu, pemohon boleh melayari portal rasmi upu.mohe.gov.my bagi mendapatkan maklumat lanjut dan membuat permohonan kemasukan ke Institut Pengajian Tinggi Awam (IPTA) dan Institut Latihan Kemahiran Awam (ILKA)."Kerajaan dan KPT khususnya amat prihatin akan kekangan dan kesan sekiranya pemohon diwajibkan membeli nombor pin Unik ID di Bank Simpanan Nasional untuk membuat permohonan UPUOnline," katanya dalam satu kenyataan media hari ini.Kementerian Pengajian Tinggi berharap agar keputusan ini dapat meringankan beban dan melancarkan urusan pemohon untuk melanjutkan pengajian seterusnya menjamin masa depan yang lebih cerah.


Guna jentera "5A" sebagai langkah penjimatan elektrik

KUALA LUMPUR, 3 Februari- Pengusaha dalam bidang komersial dan industri disaran menggunakan jentera berkualiti tinggi dari segi pengeluaran dan penjanaan elektrik yang lebih baik.Presiden Dewan Perniagaan Melayu Malaysia (DPMM), Abdul Halim Husin berkata, cadangan itu bagi tujuan penjimatan elektrik sekali gus mengurangkan kos operasi premis dan penghasilan produk bermutu tinggi."Kita mencadangkan kepada pengguna-pengguna industri supaya menggunakan jentera bertaraf "5A" atau lima bintang untuk mengurangkan tenaga elektrik dan menjadi pengeluar yang lebih efisien," katanya.Tambah beliau, pihaknya turut menyokong usaha kerajaan dalam menggunakan tenaga boleh baharu bagi memenuhi komitmen alam sekitar, sosial dan tadbir urus.Bagi tempoh 1 Julai sehingga 31 Disember tahun lalu, terdapat peningkatan kos bahan api dan penjanaan lain sebanyak RM1.67 bilion ekoran kenaikan harga arang batu di pasaran.


Bantuan kewangan kepada PKS terjejas banjir disalur menerusi persatuan

KUALA SELANGOR, 2 Februari- Bantuan kewangan kepada usahawan Perniagaan Kecil dan Sederhana (PKS) yang terjejas banjir akhir tahun lalu akan disalur melalui persatuan yang mewakili mereka.Menteri Pembangunan Usahawan dan Koperasi, Tan Sri Noh Omar memaklumkan, kementeriannya akan mengadakan perbincangan bersama persatuan usahawan Selasa depan untuk mengetahui lebih terperinci jumlah sebenar ahli yang memerlukan bantuan. "Kita akan panggil wakil-wakil persatuan dan dewan perniagaan untuk sama-sama berbincang. Kalau mahu lebih berkesan penyampaian bantuan elok melalui persatuan kerana mereka lebih tahu butiran ahli-ahli di bawah persatuan."Jika kita beri secara terus dibimbangi tidak dapat sampai kepada yang betul-betul memerlukan dan ia seolah-olah membelakangi persatuan kerana persatuan ditubuhkan untuk menolong ahli dan saya rasa ini cara terbaik," katanya selepas merasmikan Pejabat Urusan Chinta Rich Empire di sini.Sementara itu, Noh berkata, syarikat perniagaan harus beri peluang kepada warga tempatan untuk diserapkan bekerja dalam organisasi mereka.Noh juga meminta syarikat perniagaan untuk menjaga kebajikan dan membimbing warga tempatan supaya mereka mempunyai minat terhadap pekerjaan dilakukan, ia dapat membentuk kakitangan berkemahiran yang boleh diserapkan dalam pengurusan cawangan syarikat di lokasi yang berbeza.“Kita harus akui majikan sekarang menghadapi masalah pekerja. Peluang pekerjaan diberikan kepada mereka yang bersungguh-sungguh dan diberi peluang membuka cawangan baharu di mana cawangan itu akan diuruskan oleh pekerja-pekerja yang sedia ada,” katanya.


Hujan berterusan pada 5 hingga 7 Februari ini dijangka melanda timur Sabah, tengah dan barat Sarawak

PUTRAJAYA, 3 Februari - Jabatan Meteorologi Malaysia (MetMalaysia) menjangkakan hujan berterusan di timur Sabah serta tengah dan barat Sarawak bagi tempoh 5 hingga 7 Februari ini.

Ini susulan analisis kaji cuaca dikeluarkan oleh MetMalaysia bersama Pusat Ramalan Cuaca Julat Sederhana Eropah (ECMWF) dan Sistem Ramalan Global (GFS) yang menunjukkan luruan angin timuran di rantau negara hingga 9 Februari ini.

MetMalaysia dalam kenyataan hari ini turut meramalkan cuaca lembap dan hujan di beberapa daerah pesisir negeri pantai timur Semenanjung iaitu Kelantan, Terengganu dan Pahang pada sebelah pagi.

Manakala di negeri pantai barat Semenanjung seperti Perak, Selangor, Negeri Sembilan dan Melaka pula dijangka mengalami ribut petir pada sebelah petang.

Negeri di utara Semenanjung pula diramalkan mengalami cuaca panas dan hujan yang kurang.

Amaran angin kencang dan laut bergelora kategori pertama juga telah dikeluarkan bagi perairan Laut China Selatan dan Laut Sulu berkuat kuasa hingga 7 Februari ini.


Tahap keselamatan sempadan negara terus dipertingkat

PASIR MAS, 2 Februari- Unit Berkuda Pasukan Simpanan Persekutuan (FRU) akan ditempatkan di Kelantan pada Mac nanti.Pengarah Jabatan Keselamatan Dalam Negeri dan Ketenteraman Awam (JKDNKA) Bukit Aman Datuk Hazani Ghazali berkata ia bagi memastikan kawalan sempadan darat di sempadan Malaysia-Thailand dapat dipertingkat.

"Ketika ini, proses tinjauan sedang dilakukan di sepanjang sempadan Kelantan-Thailand bagi mengenal pasti bentuk muka bumi, kawasan rondaan serta kawasan sering berlakunya penyeludupan."Kita juga sedang meninjau lokasi sesuai untuk menempatkan kuda-kuda ini sama ada di Pengkalan Kubor, Tumpat atau Rantau Panjang," katanya dalam sidang media selepas menghadiri Program Tangan Bersalaman di Dewan Ketua Polis Negara di Ibu Pejabat Polis Daerah (IPD), di sini. Beliau berkata dengan adanya bantuan daripada Unit Berkuda FRU itu ia mampu meningkatkan lagi kawalan di sepanjang Sungai Golok serta keberkesanan dalam menangani kes penyeludupan. Sementara itu, pada sidang media sama, beliau berkata, tahap keselamatan di pantai timur Sabah juga akan dipertingkatkan termasuk menggerakkan satu pasukan komando Unit Tindakan Khas (UTK) bagi menangani isu berkaitan kumpulan Abu Sayyaf.Hazani berkata tindakan itu bagi menunjukkan kehadiran anggota keselamatan di kawasan berkenaan termasuk di sempadan Sabah-Kalimantan."Walaupun lebih dua tahun tidak berlakunya kes-kes penculikan khususnya di pantai timur Sabah tetapi kawalan keselamatan tetap dilaksanakan."Hal ini juga berikutan maklumat mengenai sub ketua kumpulan Abu Sayyaf yang juga pakar pembuat bom iaitu Mudzrimar atau Mundi Sawadjaan disahkan masih hidup, jadi kawalan akan diperketatkan dan pihak keselamatan akan sentiasa mendapatkan maklumat daripada Western Mindanao Command (J2 WESTMINCOM)," katanya.Hazani berkata, status Mudzrimar yang dikehendaki di Kawasan Keselamatan Khas Pantai Timur Sabah (ESSCom), disahkan hasil perkongsian maklumat daripada pasukan keselamatan Filipina.Berdasarkan makkumat risikan, kali terakhir dia dilihat adalah pada 10 Januari lepas di sebuah kawasan di Sulu ketika keluar mengambil makanan.Mudzrimar dikehendaki pihak berkuasa kerana didakwa terbabit dalam beberapa siri pertempuran dan pertembungan dengan pasukan keselamatan Filipina sejak Julai 2021.


KKMM teliti kaedah pelaporan audit ukur kualiti capaian internet -Annuar Musa

KOTA BHARU, 2 Februari- Kementerian Komunikasi dan Multimedia Malaysia (KKMM) bersama Suruhanjaya Komunikasi dan Multimedia Malaysia (SKMM) akan memperhalusi tahap kualiti capaian internet menerusi satu kaedah atau bentuk pelaporan audit yang jelasMenterinya, Tan Sri Annuar Musa berkata, perincian berhubung perkara berkenaan akan segera dibuat sebelum dilaksanakan di seluruh negara. "Kita juga telah arahkan SKMM peringkat negeri supaya sentiasa membuat audit kawasan mana yang selalu mengalami 'blind spot' (titik buta), bekalan tidak stabil selain perlu membuat satu kajian bersama dengan Telco yang terlibat. "Sekarang ini kita dah memperkasa setiap negeri dan SKMM mewujudkan pejabat negeri untuk melihat permasalahan yang masih berlaku di kawasan terbabit," katanya selepas mempengerusikan Mesyuarat UMNO Bahagian Ketereh dan melancarkan Mesin Automatik Mudah Alih (ATM) Beras di Kompleks Yayasan Kemiskinan Kelantan (YKK) di sini.Annuar yang juga Ahli Parlimen Ketereh berkata kaedah berkenaan perlu dilakukan untuk memperbaiki kelemahan sedia ada dan tidak bergantung dengan laporan daripada syarikat Telco semata-mata."Apabila saya turun di mana-mana kawasan, saya akan membuat semakan secara rawak Internet di kawasan tersebut dan akan bandingkan dengan laporan yang diterima."Kadangkala laporan yang diterima tidak sama dengan keadaan Internet di kawasan tersebut. Saya harap syarikat Telco yang terlibat perlu mempunyai sikap bertanggungjawab," katanya.Sementara itu, mengenai program transformasi digital Pusat Ekonomi Digital Keluarga Malaysia (PEDi), beliau berkata, baki hampir 200 PEDi dijangka diwujudkan sepenuhnya selewat-lewatnya dua tahun lagi."Sebahagian besar (PEDi) kita sasarkan mahu siapkan tahun ini tetapi nak bina sesuatu PEDi ini bergantung kepada banyak perkara seperti untuk mendapatkan Telco, sewa premis dan rekrut staf untuk setiap PEDi selain mempunyai pengisian program secara tersusun."Proses ini tidak boleh buat dalam tempoh satu atau dua minggu," katanya.Tambahnya, setiap PEDi akan memberi latihan dan bimbingan berkaitan ekonomi digital bagi melahirkan lebih ramai usahawan digital dalam kalangan masyarakat luar bandar. Annuar sebelum ini berkata, tiga Pusat Internet Desa (PID) di Pahang akan selesai dinaik taraf kepada PEDi pada suku pertama tahun ini.Menerusi ciapan di akaun Twitternya, Annuar berkata tiga PID terlibat adalah di Bukit Goh, Kuantan; Sungai Koyan, Lipis dan Felda Bukit Selancar 1, Rompin.


Pengamal media bertanggungjawab mendukung prinsip berita tepat, beretika

KUALA LUMPUR, 2 Februari - Pengamal media bertanggungjawab mendukung prinsip berita yang tepat dan beretika sepanjang masa sekali gus meningkatkan integriti media itu sendiri.

Menteri Komunikasi dan Multimedia, Tan Sri Annuar Musa menegaskan; pihaknya menerusi Suruhanjaya Komunikasi dan Multimedia Malaysia (SKMM) banyak menerima aduan mengenai pengamal media, sama ada melibatkan media konvensional, media dalam talian serta media sosial yang sewenang-wenangnya melanggar etika dan undang-undang negara.

Beliau percaya semua pengamal media mempunyai keupayaan untuk membuat penilaian sendiri dan kekuatan moral untuk sentiasa mematuhi undang-undang dan menjaga etika kewartawanan.

Meskipun Kerajaan amat menghormati prinsip kebebasan media, namun semua pihak mestilah mempunyai kebertanggungjawaban dalam pemberitaan dan laporan yang disiarkan.

Pelaporan yang melanggar hak orang lain atau melanggar undang-undang tidak seharusnya berlaku dan mestilah dielakkan kerana ia boleh mengakibatkan pihak media berdepan tindakan sivil atau tindakan undang-undang di bawah Kanun Keseksaan.


Kekurangan bekalan minyak dan telur, faktor pembukaan semula ekonomi, pembelian pukal

PUTRAJAYA, 2 Februari - Pembukaan  semula sektor ekonomi antara faktor berlaku kekurangan bekalan minyak masak dan telur ayam yang dikatakan berlaku di beberapa negeri.

Menurut Pengarah Penguat Kuasa, Kementerian Perdagangan Dalam Negeri dan Hal Ehwal Pengguna (KPDNHEP), Azman Adam, pembelian berskala besar untuk diagihkan kepada penduduk terjejas banjir baru-baru ini, turut menyumbang kepada situasi sama.

Antaranya, pembukaan semula sektor ekonomi dan aktiviti pembelian berskala besar untuk diagihkan kepada penduduk terjejas banjir, baru-baru ini.

Bagaimanapun, pihaknya akan terus memantau keadaan itu bagi memastikan bekalan mencukupi.


517,107 kanak-kanak telah didaftar untuk vaksinasi COVID-19

KUALA LUMPUR, 2 Februari - Seramai 517,107 kanak-kanak berumur lima hingga 11 tahun di negara ini telah didaftarkan untuk menerima vaksin Pfizer COVID-19 setakat semalam.Menteri Kesihatan, Khairy Jamaluddin menerusi hantaran di Twitter memaklumkan angka itu merangkumi kira-kira 15 peratus daripada jumlah keseluruhan kohort 3.6 juta kanak-kanak."Ia merupakan permulaan yang baik dan Kementerian Kesihatan Putrajaya akan terus menyampaikan maklumat mengenai faedah mendapatkan suntikan vaksinasi,” katanya Beliau berharap hampir separuh daripada kanak-kanak di Malaysia akan mendapatkan suntikan vaksin menjelang akhir bulan ini.Pautan bagi tempahan Program Imunisasi COVID-19 untuk Kanak-kanak atau PICKids telah dimuat naik berdasarkan tarikh pendaftaran.Ibu bapa yang belum menerima pautan akan mendapatkannya tidak lama lagi.Secara keseluruhan, dianggarkan 4-juta kanak-kanak di seluruh negara layak menerima vaksin COVID-19.


JPM tidak campur tangan, RCI Tabung Haji

IPOH, 2 Februari - Jabatan Perdana Menteri (Hal Ehwal Agama) mengambil pendekatan tidak akan mencampuri siasatan melibatkan isu pengurusan dan operasi Tabung Haji.

Menterinya, Idris Ahmad, berkata, pihaknya memberi kepercayaan penuh terhadap Suruhanjaya Siasatan Diraja (RCI) bagi menyiasat isu berkenaan.

Ujar beliau, masih terlalu awal untuk memperincikan keputusan siasatan tersebut.

RCI berkenaan telah memulakan tugas dengan mengadakan mesyuarat pertama Rabu lepas.

"RCI sudah berjalan dan kita independant, mereka yang terlibat terdiri dari kalangan yang kita anggap autoriti dan ada integriti serta mempunyai kepercayaan daripada masyakat awam yang baik. Kita tak masuk campur, hanyalah senarai nama itu kita bagi kepada Yang Dipertuan Agong telah memberikan tauliah, maka kita memberikan kebebasan kepada mereka untuk melakukan apa saja dalam soal RCI ini", kata Idris Ahmad ditemui pada majlis penyampaian sumbangan skuad Musa’adah Keluarga Malaysia kepada penduduk terjejas ribut di Ipoh.

Pada 14 Julai tahun lepas kerajaan bersetuju menubuhkan RCI di bawah Akta Suruhanjaya Siasatan 1950 (Akta 119) bagi menyiasat isu-isu berkaitan Tabung Haji.


Puting beliung di Ipoh, bilangan rumah rosak meningkat

IPOH, 2 Februari - Jumlah bilangan rumah penduduk terlibat dalam kejadian puting beliung di sekitar Ipoh, Ahad lalu meningkat kepada 305 berbanding 219 buah sebelum ini.  Menurut Ketua Polis Daerah Ipoh, Asisten Komisioner Yahaya Hassan bilangan itu bertambah berikutan terdapat lagi penduduk yang membuat laporan di beberapa balai polis di sekitar Ipoh. Yahaya menjelaskan, setakat ini tiada sebarang kes kecurian di kawasan terlibat dan pihak polis akan melakukan pemantauan rapi. "Nasihat saya kepada orang ramai terutama mangsa yang mengalami bencana ribut ini tampil ke balai polis yang berhampiran membuat laporan untuk memudahkan mereka membuat tuntutan dan juga bantuan daripada kerajaan," katanya.Beliau ditemui pada majlis penyampaian sumbangan skuad Musa’adah Keluarga Malaysia kepada penduduk terjejas ribut di Dewan Komuniti Tawas, di sini.Pada majlis terebut, bantuan tunai RM300 dan kotak makanan bernilai RM100 diberikan kepada setiap keluarga yang terlibat dengan bencana berkenaan. Penyampaian disempurnakan Menteri di Jabatan Perdana Menteri (Hal Ehwal Agama), Idris Ahmad.


Op Selamat 17: Polis Melaka keluar 4,279 saman

AYER KEROH, 2 Februari - Sebanyak 4,279 saman dikeluarkan polis Melaka sepanjang lima hari Op Selamat 17, bermula 28 Januari sehingga semalam.Ia melibatkan nilai terkumpul saman melebihi sejuta ringgit. Ketua Jabatan Siasatan dan Penguatkuasaan Trafik (JSPT) Melaka, Superintenden Hasan Basri Yahya berkata perkembangan itu menunjukkan peningkatan 9% berbanding Op Selamat 16 dengan 3,913 saman bagi tempoh sama."Purata kenderaan masuk ke negeri Melaka pada setiap hari melebih 42,000. Melalui Op Selamat 17, kami telah melaksanakan 27 operasi dan sebanyak 4,279 saman dikeluarkan, meningkat 366 saman berbanding Op Selamat 16," katanya dalam sidang media di sini.Mengulas lanjut, Hassan berkata dalam tempoh sama statistik kemalangan sedikit menurun dengan 261 kemalangan berbanding 273 pada Op Selamat sebelumnya.


3 lelaki ditahan disyaki terlibat ajaran Wali Tujuh

LAHAD DATU, 2 Februari - Tiga lelaki ditahan Pasukan Kawasan Keselamatan Khas Pantai Timur Sabah (ESSCOM) selepas disyaki terlibat kumpulan ajaran Wali Tujuh dalam serbuan di sebuah rumah pekerja, di Ladang Bukit Kertam, Kota Kinabatangan, semalam. Komander ESSCOM, Deputi Komisioner Hamzah Ahmad berkata ketiga-tiga lelaki terbabit tidak mempunyai dokumen pengenalan diri yang sah. Beberapa barang peribadi milik seorang daripada individu terbabit iaitu pisau, senjata jenis lastik dan pelbagai jenis tangkal turut dirampas."Kumpulan ini mula bergiat aktif sejak tiga bulan lalu dengan membawa ajaran ilmu batin dan kebal serta didapati berkembang dengan pantas."Kumpulan ajaran inj juga menarik minat penyertaan pekerja ladang khususnya warga asing di sekitar Lahad Datu dan Kinabatangan," katanya dalam kenyataan media hari ini.Risikan awal mendapati, kumpulan itu diketuai seorang guru serta dibantu dua individu dan mempunyai 20 pengikut warga asing.


Polis terima 305 laporan mangsa ribut dan puting beliung di Ipoh

IPOH, 2 Februari - Polis menasihatkan mangsa kejadian ribut dan puting beliung di sekitar Ipoh, Perak, yang masih belum membuat laporan polis supaya segera berbuat demikian di balai polis berhampiran.Ia bagi memudahkan mereka membuat tuntutan dan mendapatkan bantuan kerajaan.Ketua Polis Daerah Ipoh, ACP Yahaya Hassan berkata, setakat ini, pihak polis telah menerima 305 laporan.Jelas beliau, tiada kecurian harta benda dilaporkan dan pasukan keselamatan berjaya mengawal keadaan dengan rondaan termasuk oleh kereta peronda polis (MPV) dan Unit Rondaan Bermotosikal di lokasi-lokasi terjejas.Selain itu, polis turut membuat kawalan bagi mengelak kejadian mencuri besi dan zink rumah yang diterbangkan angin ribut dan puting beliung.Beliau berkata demikian ketika ditemui di Program Penyampaian Sumbangan Skuad Musa'adah Keluarga Malaysia Agensi di Bawah Menteri Di Jabatan Perdana Menteri (Hal Ehwal Agama) kepada mangsa ribut dan puting beliung di Pusat Pemindahan Sementara Dewan Tawas, di sini hari ini.Ratusan rumah di beberapa kawasan di Ipoh, iaitu Taman Desa Seri Chepor, Kampung Tawas, Taman Tasek Damai dan Kampung Seri Klebang Tambahan Jaya, terkesan dengan kejadian ribut dan puting beliung yang berlaku Ahad lalu.


Insiden bot berlanggar, siasatan terperinci akan dilakukan elak tragedi berulang

KUALA TERENGGANU, 2 Februari - Siasatan terperinci perlu dilakukan Jabatan Laut Malaysia dan Polis Diraja Malaysia (PDRM) berhubung insiden perlanggaran sebuah bot pelancong dengan sebuah bot nelayan di muara Sungai Besut di Jeti Pelancongan Kuala Besut, Isnin lepas.Exco Pelancongan, Kebudayaan dan Teknologi Digital Terengganu, Ariffin Deraman berkata isu keselamatan dan keselesaan pelancong ke pulau-pulau peranginan sentiasa menjadi keutamaan kerajaan negeri.Sehubungan itu katanya, punca kejadian perlu dikenal pasti agar kejadian sama tidak berulang."Insiden itu tidak sepatutnya berlaku kerana kawasan di sekitar muara sungai adalah luas, dan kejadian seumpama itu akan menimbulkan persepsi negatif pelancong," katanya.Dalam kejadian Isnin lepas, bot pelancong dari Pulau Perhentian yang membawa 29 penumpang, dilaporkan berlanggar dengan sebuah bot yang dinaiki tiga nelayan di kawasan muara Sungai Besut berhampiran jeti.


Masyarakat disaran lebih peka tanda awal penyakit kanser

KOTA BHARU, 2 Februari - Masyarakat di Kelantan disaran lebih peka dengan pengesanan awal penyakit kanser. Pengarah Hospital Raja Perempuan Zainab 2, Datuk Dr Selasawati Ghazali berkata kepekaan rakyat di negeri itu terhadap tanda awal penyakit tersebut ketika ini berada pada tahap 60 peratus. Beliau berharap tahap kesedaran masyarakat terus dapat dipertingkatkan agar langkah pencegahan, pengesanan, dan rawatan awal dapat dikesan dengan segera.Ini termasuk sokongan daripada ahli keluarga. "Jadi mereka sama-sama menjadi penggera kepada pesakit ini ataupun mendorong kepada mereka. "Mungkin kesedaran ini suami tahu dan ada kesedaran ini dia kenal pasti bahawa isteri ada rasa macam you know something yang berubahkan so sepatutnya pasangan inilah insan yang bersama lah yang menjadi orang kita penggerak lah untuk memastikan pesakit ini datang selain daripada memberi sokongan sehingga ke akhirlah," katanya ketika ditemui selepas program sehari bersama pesakit kanser sempena hari Kanser Sedunia 2022 di Hospital Raja Perempuan Zainab 2, di sini.


Op Selamat 17 : PDRM tingkat penguatkuasaan

KUALA LUMPUR, 2 Februari - Jabatan Siasatan dan Penguatkuasaan Trafik (JSPT) Polis Diraja Malaysia giat meningkatkan penguatkuasaan Op Selamat 17 bagi memastikan kadar kemalangan terus mencatatkan penurunan.Ketua Penolong Pengarah Penguatkuasaan JSPT Bukit Aman, Superitendan Dr Bakri Zainal Abidin berkata, pendekatan penguatkuasaan menyeluruh digunakan sepanjang musim perayaan kali ini ekoran jumlah kenderaan yang meningkat sebanyak 17.5 peratus berbanding hari biasa.Jelasnya, penguatkuasaan menyeluruh itu penting kerana terdapat segelintir pengguna jalan raya yang masih tegar melakukan kesalahan terutama memandu melebihi had laju.Unit Kereta Peronda (MPV) dan Unit Rondaan Bermotosikal (URB) juga digerakkan terutama di rumah-rumah yang ditinggalkan kosong semasa musim perayaan bagi mengelakkan kes pecah rumah."Gunakan pakej Op Selamat ini untuk memaklumkan pada polis berdekatan yang kita hendak tinggalkan rumah. Pemantauan akan dilakukan oleh JPJKK bersama URB akan memantau rumah kita. Jadi, apabila kita berada di jalan raya akan dipantau oleh petugas trafik di lebuhraya, jalan negeri dan jalan persekutuan. Jadi, tentu akan beri kerjasama dan pandu lah secara berhemah semasa Op selamat ini. "Konsep kita hendak kurangkan kadar kemalangan jalan raya dan pada masa yang sama memastikan rumah yang kita tinggalkan selamat. Itu lah pendekatan yang kita buat dalam konteks Op Selamat", katanya.Terdahulu, Ketua Polis Selangor; Datuk Arjunaidi Mohamed dalam kenyataannya memaklumkan, kes kemalangan di Selangor mencatatkan penurunan sebanyak 29.5 peratus sepanjang empat hari Op Selamat 17 diadakan.Kemalangan maut juga mencatatkan penurunan sebanyak 8 kes berbanding 14 kes bagi tempoh sama semasa Op Selamat 16.Op Selamat 17 berlangsung selama 10 hari bermula 28 Januari lalu hinga 6 Februari ini.


Kebakaran tapak pelupusan sampah Pulau Burung berjaya dipadamkan

NIBONG TEBAL, 2 Februari - Lebih 11 hektar daripada kawasan tapak pelupusan sampah Pulau Burung, Jalan Byram yang terbakar sejak 12 Januari lepas, akhirnya berjaya dipadamkan sepenuhnya.Menteri Perumahan dan Kerajaan Tempatan Datuk Seri Reezal Merican Naina Merican berkata operasi pemadaman berjaya dilengkapkan semalam.Katanya, kejayaan itu dicapai hasil kerjasama semua pihak."Terima kasih kepada semua agensi persekutuan dan negeri yang terlibat dalam misi pemadaman kebakaran terbabit," katanya menerusi satu hantaran di Facebook.Sementara itu Jabatan Alam Sekitar (JAS) Pulau Pinang akan terus memantau kawasan tersebut bagi memastikan tiada lagi titik panas yang boleh menyebabkan kebakaran.Pengerusi Jawatankuasa Alam Sekitar dan Kebajikan Negeri, Phee Boon Poh berkata JAS juga membuat pemantauan bacaan indeks pencemaran udara (IPU) di stesen Sekolah Jenis Kebangsaan Tamil (SJKT) Ladang Byram.Ini bagi memastikan ia dalam keadaan baik dan selamat untuk penduduk pulang semula ke rumah mereka.Kejadian kebakaran tapak pelupusan sampah di Jalan Byram dilaporkan berlaku pada kira-kira 5 petang pada 12 Januari lepas.Penduduk berhampiran telah diminta berpindah ke pusat pemindahan sementara, manakala 10 sekolah berdekatan diarah tutup.


UPSI komited lahirkan usahawan TVET, cipta peluang pekerjaan

KUALA LUMPUR, 2 Februari - Universiti Pendidikan Sultan Idris (UPSI) komited untuk melahirkan usahawan TVET yang mampu mencipta peluang pekerjaan.Penyelaras FTV Incorporated UPSI, Prof Madya Dr Ridzwan Che Rus berkata pelbagai kursus kemahiran jangka pendek ditawarkan. "Ke arah menjadi pusat bertauliah Sijil Kemahiran Malaysia, kita juga menyediakan pelbagai jenis kursus jangka pendek untuk memenuhi syarat. "Ada juga kemahiran tertentu yang kita boleh pelajari dalam masa tiga hari, mungkin tujuh hari iaitu kursus micro credential yang boleh memberi nilai tambah kepada diri. "Di sini kita mencipta peluang pekerjaan bukan sahaja untuk diri sendiri tetapi juga rakan dan masyarakat di Malaysia khususnya," katanya ketika menjadi tetamu rancangan Selamat Pagi Malaysia di Angkasapuri.Orang ramai terutama yang kehilangan pekerjaan akibat pendemik COVID-19 disaran merebut peluang yang disediakan.


Intervensi kerajaan jamin kestabilan harga ayam standard

PUTRAJAYA, 2 Februari - Langkah intervensi kerajaan menetapkan harga runcit bagi ayam standard pada RM8.90 sekilogram berkuat kuasa Sabtu ini dapat menjamin kestabilan harga ayam dan harga makanan berkaitan.Penetapan harga baharu runcit ayam itu yang dilaksanakan hingga 5 Jun, ditampung melalui subsidi kerajaan sehingga kos pengeluaran ayam kembali rendah dan stabil.Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, kos penternakan ayam telah meningkat sebanyak 70 peratus."Sekiranya langkah intervensi tidak dilaksanakan, harga runcit ayam di pasaran pada masa ini dianggar melebihi RM10.00 sekilogram," katanya dalam satu kenyataan.Isnin lalu, Perdana Menteri Datuk Seri Ismail Sabri Yaakob mengumumkan harga runcit maksimum bagi ayam standard dikurangkan sebanyak 20 Sen daripada harga siling.Ia merupakan penurunan kali ketiga sejak Deepavali yang lalu.


Skim SPNB RMR 2022 dibuka untuk permohonan

JERANTUT, 2 Februari - Skim Syarikat Perumahan Negara Berhad (SPNB) bagi Rumah Mesra Rakyat (RMR) 2022 kini dibuka kepada pemohon di seluruh negara.Timbalan Menteri Perumahan dan Kerajaan Tempatan (KPKT), Datuk Seri Dr. Ismail Abd Muttalib berkata permohonan terbuka kepada golongan berpendapatan rendah yang tidak mempunyai rumah sendiri atau kediaman telah usang. "48,700 yang telah pun siap kita bina di seluruh negara bagi negeri Pahang kita ada 10,418 permohonan dan telah bina 4,249 semuanya seluruh negeri."Ketika ini sebuah rumah berharga RM75,000 dengan subsidi RM20,000. Pemohon hanya perlu meminjam sebanyak RM55,000 dengan bayaran bulanan kira-kira RM300 tanpa faedah."Syarat permohonan mempunyai tanah atau tapak rumah sesuai untuk membina rumah dan pendapatan kasar seisi keluarga antara RM750 hingga RM3,000," katanya pada majlis penyerahan kunci Rumah Mesra Rakyat (RMR) di Kampung Kelola, di sini.Tambahnya, Syarikat Perumahan Negara Berhad (S-P-N-B) telah menerima 89,880 permohonan untuk membina rumah kediaman.Secara keseluruhan katanya, sebanyak 50,066 unit rumah telah siap dibina di seluruh negara, sejak 2002 sehingga kini.


Op Selamat Tahun Baharu Cina: 1,446 saman dikeluarkan polis Perak

IPOH, 2 Februari- Sebanyak 1,446 saman dikeluarkan polis Perak atas pelbagai kesalahan jalan raya dalam Op Selamat 17/2022 Tahun Baharu Cina yang dijalankan di 12 lokasi hari ini.Ketua Jabatan Siasatan dan Penguatkuasaan Trafik Perak, Superintenden Azizan Hassan berkata memandu laju merupakan kesalahan tertinggi dikesan dalam kalangan pengguna jalan raya yang menyaksikan sebanyak 1,247 saman dikeluarkan dalam operasi dari 8 pagi hingga 7 malam tadi.Beliau berkata daripada jumlah itu, sebanyak 65 kesalahan adalah berkaitan nombor plat kenderaan, 45 membabitkan tali pinggang keledar dan 35 tiada lesen memandu."Sejumlah 23 saman juga dikeluarkan atas kesalahan Lesen Kenderaan Motor (LKM), tujuh membabitkan penggunaan telefon bimbit dan empat kerana tidak mematuhi lorong betul serta kesalahan lain," menurutnya dalam kenyataan hari ini.Azizan juga berkata polis menahan seorang lelaki Orang Asli berumur 31 tahun yang beralamat di Kampung Mangsok, Rancangan Penempatan Semula Kuala Betis, Gua Musang, Kelantan kerana disyaki menunggang motosikal dalam keadaan mabuk semalam.Katanya lelaki yang bekerja di sebuah kilang kayu itu ditahan pada kira-kira 1 pagi di Ipoh dalam Op Mabuk dan kes disiasat mengikut Seksyen 45A(1) Akta Pengangkutan Jalan 1987.- BERNAMA


Op Selamat 17: 1,420 kemalangan pada empat hari pertama di Selangor

SHAH ALAM, 2 Februari- Sebanyak 1,420 kes kemalangan jalan raya direkodkan di Selangor dalam Op Selamat 17 sempena sambutan perayaan Tahun Baharu Cina 2022 yang bermula pada Jumaat lalu.Ketua Polis Selangor, Datuk Arjunaidi Mohamed berkata daripada jumlah itu, 219 kemalangan berlaku di lebuh raya, 96 di jalan persekutuan, 182 di jalan negeri, 825 di jalan bandaran dan 98 di lain-lain jalan."Statistik ini menunjukkan penurunan sebanyak 634 kes yang mana pada Op Selamat 16 Tahun Baharu Cina 2020, sebanyak 2,054 kemalangan direkodkan bagi tempoh yang sama."Bagi kes kemalangan maut pula, sebanyak lapan kes direkodkan setakat ini yang kesemuanya membabitkan penunggang motosikal. Jumlah ini juga menunjukkan penurunan sebanyak enam kes yang mana Op Selamat 16 merekodkan 14 kematian membabitkan 11 penunggang motosikal dan tiga pejalan kaki," katanya dalam kenyataan hari ini.Arjunaidi turut berkata setakat ini, sebanyak 11,464 saman membabitkan enam jenis kesalahan utama juga direkodkan.Antara kesalahan utama berkenaan adalah memandu melebihi had laju (10,879 saman); tidak patuh lampu isyarat (318); menggunakan alat komunikasi ketika memandu (236); memotong barisan (27); memotong garisan berkembar (3) dan memandu di lorong kecemasan (1).Katanya, Polis Selangor melalui Jabatan Pencegahan Jenayah dan Keselamatan Komuniti juga menggerakkan elemen-elemen seperti Unit Kereta Peronda (MPV) serta Unit Rondaan Bermotosikal (URB) di kawasan-kawasan perumahan yang ditinggalkan sempena musim perayaan ini dan sehingga kini, sebanyak 2,479 rondaan sudah dilakukan."Selain itu, pihak polis juga sudah menerima sebanyak 41 permohonan Borang Balik Kampung yang diisi melalui aplikasi Volunteer Smartphone Patrol (VSP) dan sebanyak 228 permohonan melalui Borang Balik Kampung yang diisi di balai."Setakat hari ini, tiada sebarang laporan polis diterima berhubung kejadian kes pecah rumah yang ditinggalkan semasa balik kampung," katanya.


Inspektor polis maut kemalangan

KUALA LUMPUR, 1 Februari- Seorang pegawai polis maut dalam kemalangan melibatkan dua buah motosikal di Kilometer 0.4, Lebuhraya Duta-Ulu Kelang (Duke) di sini, pada Selasa.Mangsa, Inspektor Mohamad Faez Paiman, 30, merupakan pegawai kanan di Ibu Pejabat Polis Daerah Wangsa Maju.Ketua Jabatan Siasatan Dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd Salleh berkata, kejadian berlaku kira-kira jam 11.20 pagi, di lebuhraya berkenaan dari arah pusat bandar menghala ke Gombak."Siasatan awal mendapati kemalangan melibatkan dua buah motosikal jenisYamaha LC135 dan Honda RS150."Ketika kejadian, mangsa menunggang Yamaha LC135 dari arah Jalan Kuching menghala ke Plaza Tol Sentul," katanya dalam kenyataan.Bagaimanapun katanya, ketika tiba di lokasi kejadian, motosikal mangsa bergesel dengan motosikal jenis Honda RS150."Mangsa gagal mengawal motosikalnya lalu terbabas dan disahkan meninggal dunia di lokasi kejadian akibat cedera parah di bahagian kepala."Penunggang Honda RS150 cedera di bahagian kaki serta kepala serta dihantar ke Unit Kecemasan Hospital Kuala Lumpur untuk mendapatkan rawatan lanjut," katanyaKes diklasifikasikan di bawah Seksyen 41(1)Akta Pengangkutan Jalan 1987


Contohi Rasullullah SAW menitikberatkan kepentingan pengurusan masa- Sultan Selangor

SHAH ALAM, 1 Februari- Sultan Selangor, Sultan Sharafuddin Idris Shah bertitah supaya umat Islam di Selangor mencontohi Rasullullah SAW yang sangat menitikberatkan kepentingan pengurusan masa dalam kehidupan dan berpesan memanfaatkan masa sebaik mungkin.Baginda menerusi satu hantaran di Facebook Selangor Royal Office bertitah, perkara tersebut dipetik daripada khutbah Jumaat pada 25 Januari lalu bertajuk 'Mencari Keberkatan Masa' yang dibacakan oleh khatib di masjid-masjid seluruh negeri Selangor.Titah baginda, banyak faktor yang menyebabkan manusia leka dan lalai dalam menguruskan masa seperti tidak memahami matlamat hidup di dunia, bersikap malas, sambil lewa, suka bertangguh dan membuang masa."Antara faktor kegagalan kita dalam menguruskan masa dengan sebaiknya ialah, tidak memahami matlamat kehidupan di dunia serta sikap malas dan sambil lewa dan sikap suka bertangguh dan membuang masa."Kesemua tabiat buruk tersebut mestilah dihadapi oleh kita dengan penuh mujahadah melawan diri sendiri. Orang yang bermujahadah tidak akan membiarkan dirinya diperhambakan oleh hawa nafsu, sebaliknya dialah yang mengawal hawa nafsunya," titah baginda dalam satu hantaran di Facebook pada Selasa.Dalam pada itu, Sultan Sharafuddin bertitah, kebaikan akan diberi kepada hambanya jika ALLAH memberkati masa yang digunakan.Titah baginda lagi, setahun yang diberkati sudah tentu berbeza dengan setahun yang tidak diberkati."Oleh yang demikian, kita akan mendapati insan-insan yang berkhidmat untuk kemaslahatan manusia, Allah memberkati umur mereka," titah baginda.


Gajah liar mati sebelum dipindahkan

JERTIH, 1 Februari- Gajah jantan yang ditangkap di Kampung Padang Tapong, di sini Sabtu lepas didapati mati di kebun getah di kampung berkenaan, petang semalam.Pengarah Jabatan Perlindungan Hidupan Liar dan Taman Negara (Perhilitan)Terengganu Loo Kean Seong berkata pihaknya mendapati gajah berusia lingkungan 15 tahun itu mati kira-kira 2.30 petang.“Saya menerima berita sedih itu daripada kakitangan yang bertugas di lapangan, dan bedah siasat  dilakukan oleh doktor veterinar Perhilitan pagi ini bagi mengetahui punca sebenar kematian gajah itu.“Setakat ini saya masih menunggu laporan rasmi punca kematian gajah tersebut, manakala bangkai gajah itu ditanam dilokasi ia dirantai,” katanya.Tambah Loo, gajah seberat kira-kira dua tan tersebut sebelum ini dijadual akan dipindahkan ke lokasi yang ditetapkan dengan bantuan gajah denak esok.Ahad lepas Bernama melaporkan Perhilitan Terengganu berjaya menangkap seekor gajah jantan di Kampung Padang Tapong dekat Kampung Padang Luas, di sini selepas menerima aduan orang awam berhubung gajah liar yang berkeliaran sekitar kampung termasuk menghampiri kawasan taman perumahan.Kakitangan Perhilitan Terengganu berjaya menangkap gajah tersebut dengan menggunakan kaedah tembak ubat pelali dan haiwan itu dirantai kakinya pada pokok getah sementara menunggu ia dipindahkan. -BERNAMA


Susulan cuaca panas dan kering berlanjutan, air empangan Kolam Bukit Merah susut

BAGAN SERAI, 1 Februari- Empangan Kolam Bukit Merah mencatatkan penyusutan, berikutan cuaca panas dan kering di kawasan itu sejak lebih dua minggu lalu.  Pengerusi Jawatankuasa Pertanian, Perladangan dan Industri Makanan, Razman Zakaria berkata sekiranya keadaan tersebut berlanjutan, ia dijangka memberi kesan kepada lebih 200 penduduk sekitar Kerian.  Selain, turut menjejaskan penyaluran air ke sawah padi di daerah tersebut dengan keluasan bertanam sebanyak 19,200 hektar.  Beliau ditemui ketika tinjauan di empangan tersebut.  Jelas beliau, sekiranya keadaan tersebut berlanjutan sehingga pertengahan Februari, pihaknya akan memohon kepada Persekutuan untuk melaksanakaan pembenihan awan.  Namun jika tidak berjaya, Kerajaan Negeri terpaksa menjadualkan semula jadual pengairan untuk penyaluran air ke sawah.


Kes baharu COVID-19 lepasi angka 5,000

PUTRAJAYA, 1 Februari- Sebanyak 5,566 kes COVID-19 dicatatkan hari ini sekaligus menyaksikan angka tertinggi dalam tempoh 61 hari sejak 2 Disember lalu.Jumlah kemasukan hospital pesakit Covid-19 di seluruh negara turut meningkat sebanyak 19.27% dalam tempoh seminggu jika dibandingkan pada minggu lalu.Jelas Ketua Pengarah Kesihatan, Tan Sri Dr Noor Hisham Abdullah menerusi satu kenyataan media, Selangor mencatatkan jumlah kes yang tertinggi iaitu 1,166 kes, diikuti Johor 796 kes dan Kedah 505 kes.Pada masa sama, 7 kluster baharu telah dikenalpasti daripada 318 kluster yang masih aktif.Manakala, Kedah dan Johor mencatatkan kadar kebolehjangkitan, Rt yang tertinggi iaitu 1.17 dan diikuti Negeri Sembilan, 1.16.Tambah beliau lagi, mana-mana yang masih belum menerima vaksin, tetapi belum dijangkiti COVID-19, mereka perlu mengambil suntikan vaksin dengan kadar segera berikutan mereka berada dalam kumpulan paling berisiko mendapat jangkitan.